text:
NSHAPITA WA DIKUMI NE TSHITEMA
Ushale mu dinanga dia Nzambi
Kunanga Nzambi kudi kumvuija tshinyi?
Mmunyi mutudi mua kushala mu dinanga dia Nzambi?
Yehowa neapeshe bantu badi bashala mu dinanga diende tshinyi?
ELA meji ne: udi wenda mu njila dituku dia tshipepele tshikole. Diulu didi dienda difikuluka. Mipenya idi ituadija kuela, makubakuba atuta ne pashishe mvula mukole udi ubangisha. Udi utuadija kunyema, kuyi umona kua kubuela to. Pashishe, udi umona muaba muimpe kumpenga kua njila ne udi ubuelamu. Newanyishe muaba eu bikole, ki mmuomu anyi?
2 Tudi mu tshikondo tshibi lelu’eu. Nsombelu wa pa buloba udi wenda anu unyanguka. Kadi kudi muaba muimpe utudi mua kusokomena, muaba udi tshintu katshiyi mua kutuenzela bibi to. Mmuaba kayi au? Tangila tshidi Bible ulongesha: ‘Nengambe bua Yehowa ne: Yeye udi tshinyemenu [anyi tshisokomenu] tshianyi ne musoko wanyi munyunguluke ne Nzambi wanyi undi ngeyemena.’—Musambu 91:2.
3 Anji elabi meji! Yehowa, Mufuki ne Mukalenge Mutambe Bunene wa diulu ne buloba, udi mua kuikala tshisokomenu tshietu! Udi mua kutukuba bualu udi ne bukole bupite bua muntu anyi tshintu tshionso tshidi mua kutuenzela bibi. Nansha bobu batuenzele bibi, Yehowa udi mua kulongolola malu mabi onso au. Mmunyi mudi Yehowa mua kulua tshisokomenu tshietu? Mpatudi tumueyemena. Bible udi utuambila kabidi ne: ‘Nudilame mu dinanga dia Nzambi.’ (Yuda 21) Eyowa, tudi ne bua kushala mu dinanga dia Nzambi, tushala basuikakane nende. Apu, tudi mua kuikala bashindike ne: udi tshisokomenu tshietu. Kadi mmunyi mutudi mua kusuikakana nende?
TUITABE DINANGA DIA NZAMBI NE TUMANYE MISHINDU IDIYE MUDILEJE
4 Bua tuetu kushala mu dinanga dia Nzambi, tudi ne bua kumanya mushindu udi Yehowa mutuleje dinanga. Ela meji ku amue malu a mu Bible audi mulonge mu mukanda eu. Mufuki wetu Yehowa mmutupeshe buloba ebu bulenga bua tuetu kusombelapu. Mmuuje buloba tente ne biakudia, mâyi, bubanji, nyama mimpe ne miaba milenga ya kumona. Nzambi mmufundishe Bible ne mmutulejamu dîna diende ne ngikadilu yende. Bible udi uleja kabidi ne: wakatuma Muanende munanga Yezu pa buloba bua kukenga ne kutufuila. (Yone 3:16) Dituma dia Muanende edi didi ne mushinga kayi kutudi? Didi ditupesha ditekemena dilenga menemene bua matuku atshilualua.
5 Ditekemena dietu edi didi kabidi difumina ku tshintu tshikuabu tshidi Nzambi muenze. Yehowa mmujadike mbulamatadi wa mu diulu anyi Bukalenge bulombola kudi Masiya. Bukalenge ebu nebujikije makenga onso mu katupa kîpi emu ne nebuvuije buloba mparadizu. Anji ela meji tung! Netusombe mu ditalala ne disanka bua kashidi. (Musambu 37:29) Kadi bua mpindieu, Nzambi mmutuleje mushindu wa kuikala ne nsombelu mulenga. Mmutupeshe kabidi diakalenga dia kuyukila nende mu disambila dîba dionso ne muaba wonso. Eyi idi anu mishindu mikese tshianana idi Yehowa muleje dinanga diende kudi bantu bonso, ne kuudi wewe muine.
6 Udi ne bua kudiela lukonko lua mushinga elu: Ndi ne bua kuenza tshinyi bua mushindu udi Yehowa munnange? Ba bungi nebandamune ne: “Ndi ne bua kumunanga panyi.” Ke muutu pebe wela meji anyi? Yezu wakamba ne: mukenji udi ulonda eu ke mukenji mutambe mikuabu yonso: ‘Nanga Yehowa Nzambi webe ne mutshima webe wonso ne muoyo webe wonso ne lungenyi luebe luonso.’ (Matayo 22:37) Bushuwa, udi ne malu a bungi audi ne bua kunangila Yehowa Nzambi. Kadi kumvua patupu ne: udi munange Yehowa nkukumbane bua kuleja muudi mumunange ne mutshima ne muoyo ne lungenyi luebe luonso anyi?
7 Anu mudi Bible wamba, kumvua patupu ne: udi munange Nzambi kakuena kuleja muudi mumunange to. Kadi nansha mudiku ne mushinga, kudi anu ntuadijilu wa dinanga dilelela. Tshilejilu, lutete lua tshimuma ludi ne mushinga bua kupeta mutshi wa bimuma abi. Mpindieu, wewe ujinga kudia tshimuma, kadi muntu ukupesha lutete lua tshimuma, neumvue bimpe anyi? Nansha kakese! Bia muomumue, kumvua ne: tudi banange Yehowa nntuadijilu wa dinanga patupu. Bible utu ulongesha ne: ‘Bua edi ndinanga dia Nzambi, bua tuetu tutumikile mikenji yende; ne mikenji yende kayena itunemena bujitu.’ (1 Yone 5:3) Bua dinanga ditudi banange Nzambi kuikaladi dilelela, didi ne bua kupatula bimuma bimpe anyi kumuenekela mu bienzedi.—Matayo 7:16-20.
8 Tudi tuleja ne: tudi banange Nzambi patudi tutumikila mikenji yende. Ki mbikole menemene bua kuyitumikila to. Mikenji ya Yehowa kayena itunemena bujitu to, kadi idi ituambuluisha bua kuikala ne nsombelu muimpe wa disanka. (Yeshaya 48:17, 18) Patudi tutumikila mikenji ya Yehowa, tudi tuleja mutudi tuanyisha bionso bidiye mutuenzele. Pabi anu bantu bakese lelu ke batu baleja dianyisha edi. Katuena basue kupanga dianyisha bu bantu bakuabu ba mu matuku a Yezu to. Pakuondopa Yezu bena nsudi dikumi, anu umuepele ke uvua mupingane bua kumuela tuasakidila. (Luka 17:12-17) Bulelela, tudi basue kuikala bu eu wakela tuasakidila, ki mbu bantu tshitema bavua bapange dianyisha to!
9 Kadi mmikenji kayi ya Yehowa itudi ne bua kutumikila? Tukadi bamone imue ya kudiyi mu mukanda emu, kadi tuanji kuambulula anu mikese. Kutumikila mikenji ya Nzambi nekutuambuluishe bua kushala mu dinanga diende.
TUSHEMEJAYI MALANDA NE NZAMBI
10 Kulonga malu a Yehowa mbualu budi ne mushinga bua kudia nende malanda mimpe. Mbualu budi ne bua kutungunuka, ki mbua kuimanyika to. Tshilejilu, wewe muikale pambelu butuku mu mashika makole wota mudilu, udi mua kuulekela wenda ukepela too ne muajimawu anyi? Tòo, newikale wela nkunyi bua mudilu wikale anu utema bikole. Bua wewe kumvua bimpe, udi ne bua kuikala usonsola mudilu au! Anu mutu diela nkunyi mu mudilu diwulama, ke mudi “dimanya dia malu a Nzambi” dilama dinanga ditudi banange nadi Yehowa dishala dikole.—Nsumuinu 2:1-5.
11 Yezu uvua musue bua bayidi bende batungunuke ne kulama dinanga dia Yehowa ne dia Dîyi diende ditema bikole. Tshilejilu panyima pa dibishibua diende ku lufu, wakalongesha bayidi bende babidi amue malu a mu milayi ya mu Mifundu ya tshiena-Ebelu ivua imukumbanyina. Ntshinyi tshiakenzeka? Bayidi aba bakalua kuamba ne: ‘Mitshima yetu kayivua itema munda muetu anyi, pavuaye utuambila malu mu njila, pavuaye utujinguluila Mukanda wa Nzambi?’—Luka 24:32.
12 Pauvua mulonge bua musangu wa kumpala malu atu Bible ulongesha, kuvua mumvue disanka, muoyo usunsuma ne dinanga bua Nzambi anyi? Kakuyi mpata, ke muuvua mumvue. Ke mutu bantu ba bungi bumvua. Tshilumbu mpindieu ntshia kulama dinanga adi bua dikale dikole ne bua didiunde. Katuena basue kulonda nsombelu udi pa buloba lelu to. Yezu wakamba ne: ‘Dinanga dia ba bungi nedikepe.’ (Matayo 24:12) Kadi ntshinyi tshiudi ne bua kuenza bua dinanga diebe bua Yehowa ne bua Bible kadikepi?
13 Utungunuke ne kupeta dimanya dia Yehowa Nzambi ne dia Yezu Kristo. ( Yone 17:3) Ikala welangana meji bikole pa malu audi ulonga mu Bible, udiebeja ne: ‘Bualu ebu budi bundongesha tshinyi pa bidi bitangila Yehowa Nzambi? Ndi mulonge bualu kayi bukuabu budi mua kunsaka bua kumunanga ne mutshima wonso, muoyo wonso ne lungenyi luonso?’ (1 Timote 4:15) Dielangana meji nunku nedilame dinanga diebe dia Yehowa ne luya.
14 Mushindu mukuabu wa kulama dinanga dietu dia Yehowa ditema bikole nkusambila pa tshibidilu. (1 Tesalonike 5:17) Tuvua balonge mu Nshapita wa 17 ne: disambila ntshintu tshia mushinga tshidi Nzambi mutupeshe. Anu bu mudi malanda a bantu alengela padibu ne tshibidilu tshia kuyukila ne kulejangana malu onso, ke mudi kabidi malanda etu ne Yehowa ashala makole patudi tumusambila pa tshibidilu. Ki mbimpe tuikale tuambulula anu malu amue amue adi kaayi ne mushinga ne kaayi afumina mu mutshima patudi tusambila to. Tudi ne bua kuakula ne Yehowa anu bu mutu muana wakula ne tatuende udiye munange bikole. Tudi ne bua kumuleja malu onso patoke ne kanemu ne kuakula ne muoyo mujima. (Musambu 62:8) Eyowa, didilongela Bible ne masambila menza ne muoyo umue mmalu a mu ntendelelu wetu adi atuambuluisha bua kushala mu dinanga dia Nzambi.
WIKALE NE DISANKA MU NTENDELELU WEBE
15 Didilongela Bible ne disambila mmalu a mu ntendelelu wetu atudi mua kudienzela pa nkayetu. Kadi tumone mpindieu bumue bualu bututu tuenza ku mêsu kua bantu bakuabu: kuambila bantu malu atudi tuitabuja. Ukadi muambilaku bakuabu malu audi mulonge mu Bible anyi? Biwikala ubambila, udi ne diakalenga dinene. (Luka 1:74, NW) Patudi tumanyisha bakuabu malu a Yehowa Nzambi atudi balonge, tudi tuenza mudimu mutambe bunene uvuabu bapeshe bena Kristo balelela bonso: mudimu wa kuyisha lumu luimpe lua Bukalenge bua Nzambi.—Matayo 24:14; 28:19, 20.
16 Mupostolo Paulo uvua umona mudimu eu bu tshintu tshia mushinga mukole. (2 Kolinto 4:7) Kuambila bakuabu malu a Yehowa ne bidiye mulongolole bua kuenza mmudimu mutambe yonso. Tudi tuenzela Mfumu muimpe mutambe bonso mudimu, ne netupete difutu dipite makuabu onso. Paudi wenza mudimu eu, udi wambuluisha bantu ba muoyo muimpe bua kudia malanda ne Tatu wetu wa mu diulu ne bua kupeta njila wa muoyo! Mmudimu kayi mukuabu udi mua kupita eu? Kumanyisha Yehowa ne Dîyi diende kudi kabidi kudiundisha ditabuja diebe ne kudi kukolesha dinanga diudi nadi kudiye. Ndekelu wa bionso, Yehowa udi wanyisha muudi uditatshisha bua kuenza mudimu eu. (Ebelu 6:10) Kutungunuka ne kuenza mudimu eu kudi kukuambuluisha bua kushala mu dinanga dia Nzambi.—1 Kolinto 15:58.
17 Mbimpe tuikale tuvuluka ne: mudimu wa kuyisha Bukalenge mmudimu wa kuenza ne mitalu. Bible udi wamba ne: ‘Longesha bantu dîyi dia Nzambi, wamba amu kuamba.’ (2 Timote 4:2, MMM) Bua tshinyi tudi ne bua kuwenza ne mitalu nangananga lelu? Bible udi wamba ne: ‘Dituku dinene dia Yehowa didi pabuipi; didi pabuipi ne didi didiendesha lukasa!’ (Sefanya 1:14) Eyowa, tshikondo tshidi tshilua lukasa tshikala Yehowa ne bua kubutula ndongoluelu wa malu eu yonso. Tudi ne bua kudimuija bantu! Badi ne bua kumanya ne: etshi ke tshikondo tshia kusungula Yehowa bu Mukalenge wabu Munene. Nshikidilu ‘kakupanga kulua’ to.—Habakuka 2:3.
18 Yehowa mmusue ne: tumutendelele pamue ne bena Kristo balelela. Ke bualu kayi Dîyi diende didi diamba ne: ‘Tudielelangane meji muntu ne muntu bua kuenzejangana ku dinanga ne ku dienza dia bienzedi bimpe, katuyi tulekela bietu didisangisha dietu pamue, bu mudi tshilele tshia bakuabu, kadi tukoleshangana mitshima, tutamba kuenza nunku bualu bua nudi numona dituku dia Mukalenge disemena pabuipi.’ (Ebelu 10:24, 25) Patudi tudisangisha ne bena Kristo netu mu bisangilu bia tshisumbu, tudi ne diakalenga dinene dia kutumbisha ne kutendelela Nzambi wetu utudi banange. Tudi kabidi tukoleshangana ne tukankamijangana.
19 Patudi tudisangisha pamue ne batendeledi bakuabu ba Yehowa, tudi tukolesha dinanga ne bulunda mu tshisumbu. Mbimpe tukebe ngikadilu mimpe idi nayi bakuabu anu bu mutu Yehowa ukeba malu mimpe adi munda muetu. Katuikadi tukeba bua bana betu bikale bapuangane to. Uvuluke ne: bonso kabena ne makanda a muomumue mu nyuma ne kabidi tuetu bonso tutu tuenza bilema. (Kolosai 3:13) Udie bulunda ne aba badi banange Yehowa ne muoyo umue ne neukole mu nyuma. Eyowa, kutendelela Yehowa pamue ne bana benu ba mu nyuma nekukuambuluishe bua kushala mu dinanga dia Nzambi. Ntshinyi tshitu Yehowa upesha aba badi bamutendelela ne lulamatu ne badi bashala mu dinanga diende?
UKEBE “MUOYO WA BUSHUWA”
20 Yehowa utu upesha basadidi bende muoyo, kadi mmuoyo wa mushindu kayi? Amba tung, kuena ne muoyo mpindieu anyi? Ba bungi ba kutudi nebambe ne: badi nawu bualu badi bapuyakana, badia ne banua. Kakuyi mpata, tudi ne muoyo. Patu bantu mu masanka, batu bela meji ne: badi ne muoyo wa bushuwa. Pabi, Bible udi uleja ne: kakuena muntu udi ne muoyo wa bushuwa lelu to.
21 Dîyi dia Nzambi didi ditubela bua ‘kulamata muoyo wa bushuwa.’ (1 Timote 6:19) Mêyi aa adi aleja ne: “muoyo wa bushuwa” ntshintu tshitudi batekemene bua kupeta mu matuku atshilualua. Eyowa, patuikala bapuangane, netuikale ne muoyo mu ngumvuilu mulelela, bualu netuikale ne nsombelu uvua Nzambi musue bua tuikale nende. Patuikala ne bukole bua mubidi bupuangane, ditalala ne disanka dia kashidi mu mparadizu pa buloba, apu netuikale ne “muoyo wa bushuwa,” mbuena kuamba ne: muoyo wa tshiendelele. (1 Timote 6:12) Edi ki nditekemena dimpe dia dikema anyi?
22 Mmushindu kayi uudi mua ‘kulamata muoyo wa bushuwa’? Paulo wakalomba bena Kristo bua ‘benzele bakuabu bimpe’ ne ‘bikale ne bubanji bua bienzedi bimpe.’ (1 Timote 6:18) Nunku, bidi bilondesha mushindu utudi tutumikila bulelela butudi balonge mu Bible. Kadi Paulo uvua musue kuamba ne: badi batufuta “muoyo wa bushuwa” patudi tuenza malu mimpe anyi? Tòo, bualu ditekemena dilenga edi tudi tudipeta bua ‘bulenga bua Nzambi budi kabuyi butuakanyine.’ (Lomo 5:15, NW) Kadi Yehowa mmusue kupesha bantu badi bamuenzela mudimu ne lulamatu tshintu kampanda. Mmusue kukumona ne “muoyo wa bushuwa.” Bantu badi bashala mu dinanga dia Nzambi nebapete muoyo eu wa disanka, wa ditalala ne wa tshiendelele.
23 Muntu ne muntu udi ne bua kudiebeja ne: ‘Ndiku ntendelela Nzambi mushindu udiye muleje mu Bible anyi?’ Tuetu bikale tudikonkonona dituku ku dituku ne tumona ne: ke mutudi tuenza, tudi mu njila muimpe. Tudi mua kuikala batuishibue ne: Yehowa udi tshisokomenu tshietu. Neakube basadidi bende ba lulamatu mu matuku mabi aa a ku nshikidilu wa ndongoluelu wa malu eu wa kale. Yehowa neatupandishe kabidi bua tuetu kubuela mu ndongoluelu wa malu mulenga ukadi pabuipi. Ndisankapu kayi dia kumona tshikondo atshi! Netuikale kabidi ne disanka bua mushindu utuvua bangate mapangadika malenga mu matuku a ku nshikidilu. Wewe wangata mapangadika mimpe aa mpindieu, neupete “muoyo wa bushuwa,” muoyo uvua Yehowa musue bua tuikale nawu bua kashidi ne tshiendelele!
TSHITU BIBLE ULONGESHA
- Tudi tuleja Nzambi dinanga dilelela patudi tutumikila mikenji yende ne tuyilonda.—1 Yone 5:3.
- Bua kushala mu dinanga dia Nzambi, tudi ne bua: kulonga Dîyi dia Nzambi, kusambila Yehowa ne muoyo mujima, kulongesha bakuabu malu ende ne kumutendelela mu bisangilu bia bena Kristo.—Matayo 24:14; 28:19, 20; Yone 17:3; 1 Tesalonike 5:17; Ebelu 10:24, 25.
- Aba badi bashala mu dinanga dia Nzambi nebapete “muoyo wa bushuwa.”—1 Timote 6:12, 19; Yuda 21.
Nkonko ya dilonga
1, 2. Tudi mua kupeta muaba wa kusokomena penyi lelu?
3. Mmunyi mudi Yehowa mua kulua tshisokomenu tshietu?
4, 5. Ng’imue mishindu kayi idi Yehowa mutuleje dinanga?
6. Ntshinyi tshiudi mua kuenza bua dinanga didi Yehowa mukuleje?
7. Kumvua patupu ne: udi munange Nzambi ke kudi kuleja muudi mumunange anyi? Umvuija.
8, 9. Mmunyi mutudi mua kuleja Yehowa dinanga ne dianyisha dietu?
10. Umvuija bua tshinyi bidi bikengela kutungunuka ne kupeta dimanya dia Yehowa Nzambi.
11. Tshiakenzeka ntshinyi pavua Yezu mulongeshe bayidi bende babidi?
12, 13. (a) Ntshinyi tshidi tshifikila dinanga dia Nzambi ne dia Bible lelu? (b) Tudi ne bua kuenza tshinyi bua dinanga dietu kadikepi?
14. Mmunyi mudi kusambila mua kutuambuluisha bua kukolesha dinanga dietu dia Yehowa?
15, 16. Bua tshinyi tudi ne bua kumona mudimu wa kuyisha Bukalenge bu diakalenga dinene ne bu tshintu tshia mushinga mukole?
17. Bua tshinyi tudi ne bua kuenza mudimu wa buambi ne mitalu lelu?
18. Bua tshinyi tudi ne bua kutendelela pamue ne bena Kristo balelela?
19. Mmunyi mutudi mua kukolesha dinanga mu tshisumbu tshia bena Kristo?
20, 21. “Muoyo” wa bushuwa ntshinyi? Bua tshinyi nditekemena dimpe dia dikema?
22. Mmushindu kayi uudi mua ‘kulamata muoyo wa bushuwa’?
23. Bua tshinyi bidi bikengela kushala mu dinanga dia Nzambi?


c: text/html

text:
TSHISAKIDILA
Mikaele muanjelu mutambe bakuabu bunene nnganyi?
BIBLE kêna utamba kuakula bua muanjelu Mikaele to. Kadi misangu yonso idibu bamutela, udi wenza anu bualu kampanda. Tshilejilu, mu mukanda wa Danyele, Mikaele udi uluangana ne banjelu babi; mu mukanda wa Yuda, udi ukokangana ne Satana; mu Buakabuluibua, udi uluangana ne Diabolo ne bademon bende. Padi Mikaele uluila bumfumu bua Yehowa ne uluangisha baluishi ba Nzambi, udi wenza anu tshidi dîna diende diumvuija: “Nnganyi udi bu Nzambi?” Kadi Mikaele eu nnganyi?
Bamue bantu batu ne mêna a bungi. Tshilejilu, bavua kabidi babikila Yakoba ne: Isalele, ne mupostolo Petelo kabidi ne: Simona. (Genese 49:1, 2; Matayo 10:2) Bible udi kabidi uleja ne: Mikaele ndîna dikuabu dia Yezu Kristo kumpala ne kunyima kua dilua diende pa buloba. Tumonayi mu Bible tshitudi tuambila nanku.
Muanjelu mutambe bakuabu bunene (archange). Bile udi ubikila Mikaele ne: ‘muanjelu mutambe bakuabu bunene,’ mmumue ne: “mfumu wa banjelu.” (Yuda 9) Bible utu wakula anu bua ‘muanjelu mutambe bakuabu bunene,’ katu wakula bua ‘banjelu batambe bakuabu bunene’ to. Bidi bituleja ne: kutu anu muanjelu umuepele wa nunku. Anu Yezu ke udibu babikila nunku. Tshilejilu, 1 Tesalonike 4:16 udi wamba bua Yezu Kristo ne: ‘Mukalenge muine neapueke mu diulu wela dîyi dikole ne dîyi dia muanjelu mutambe bakuabu bunene.’ Badi bamba ne: Yezu udi ne dîyi dia muanjelu mutambe bakuabu bonso. Mvese eu udi uleja ne: Yezu ke Mikaele, mfumu wa banjelu.
Mfumu wa tshiluilu. Bible udi wamba ne: ‘Mikaele ne banjelu bende bakaya kuluangana mvita ne dragon ne banjelu bende.’ (Buakabuluibua 12:7) Nunku, Mikaele udi Mfumu wa tshiluilu tshia banjelu ba lulamatu. Mukanda wa Buakabuluibua udi kabidi uleja Yezu muikale Mfumu wa tshiluilu tshia banjelu ba lulamatu. (Buakabuluibua 19:14-16) Mupostolo Paulo udi wakula patoke bua ‘Mukalenge Yezu’ ne ‘banjelu bende ba bukole.’ (2 Tesalonike 1:7) Nunku, Bible udi wakula bua Mikaele ne ‘banjelu bende’ ne bua Yezu ne ‘banjelu bende.’ (Matayo 13:41; 16:27; 24:31; 1 Petelo 3:22) Bu mudi Bible kayi wakula bua biluilu bibidi bia banjelu ba lulamatu mu diulu (tshimue tshia Mikaele ne tshikuabu tshia Yezu), tudi tuamba ne: Mikaele n’Yezu padiye mu diulu.*
* Malu makuabu adi aleja ne: Mikaele n’Yezu adi mu mukanda wa Étude perspicace des Écritures, Volime 2, dibeji dia 280-281, ne mu wa Comment raisonner à partir des Écritures, dibeji dia 211-212, mipatula kudi Bantemu ba Yehowa.

robotstxt: allowed

filter: keep


text:
TSHISAKIDILA
“Anyima” ne “nyuma” bidi biumvuija tshinyi menemene?
BUEBE wewe, “anyima” ne “nyuma” ntshinyi? Ba bungi batu bamba ne: ntshitupa tshia munda mua muntu tshitu katshiyi tshimueneka ne tshitu katshiyi mua kufua to. Batu bela meji ne: patu muntu ufua, tshitupa etshi tshitu tshipatuka mu mubidi ne tshishala ne muoyo. Kadi bu mudi dilongesha edi ditangalake bikole, ba bungi batu bakema patubu bamanya ne: Bible katu ulongesha nunku to. Kadi bilondeshile Bible, anyima ntshinyi? Nyuma ntshinyi?
TSHITU BIBLE WAMBA BUA “ANYIMA”
Tuanji kuakula bua anyima. Vuluka ne: ku ntuadijilu, bakafunda Bible mu tshiena-Ebelu ne mu tshiena-Greke. Bua kuakula bua musûke peshi anyima, bafundi ba Bible bakenza mudimu ne muaku wa tshiena-Ebelu ne′phesh anyi wa tshiena-Greke psy·khe′. Miaku ne′phesh ne psy·khe′ idi mu Bible misangu 800, ne Bible wa Traduction du monde nouveau udi uyikudima amu ne: “anyima.” Wewe mukonkonone mudibu benza mudimu ne muaku “anyima” mu Bible, neumone patoke ne: utu umvuija pa tshibidilu (1) bantu, (2) nyama peshi (3) muoyo udi nawu muntu anyi nyama. Tukonkononayi imue mvese idi ileja mishindu isatu eyi
Bantu. ‘Mu matuku a Noa, muakasungidibua bantu banya-banya, bantu [ psy·khe′] muanda mukulu mene, mu mâyi.’ (1 Petelo 3:20) Mu mvese eu, muaku psy·khe′ udi umvuija bantu (Noa, mukajende, bana bende basatu ne bakaji babu). Ekesode 16:16 udi wakula bua tshivua Yehowa muambile bena Isalele bua mana, wamba ne: ‘Muntu ne muntu adisangishilebi bu bungi bua bantu [ne′phesh] ba mu ntenta wende.’ Nunku bavua bangula mana bilondeshile bungi bua bantu bavua mu dîku. Bikuabu bilejilu bidi mu mvese idi ilonda eyi: Genese 46:18; Yoshua 11:11; Bienzedi 27:37; ne Lomo 13:1.
Nyama. Bible udi ulonda muvua Nzambi ufuka bintu wamba ne: ‘Nzambi wakamba ne: Mâyi avudije bifukibua [ne′phesh] bia bungi bidi ne muoyo, ne nyunyi inyunge mulu. Nzambi wakamba ne: Buloba buvuije bifukibua [ne′phesh] bidi ne muoyo bu mudi mishindu yabi, ya bimuna ne bintu bidi bidikoka panshi, ne nyama yonso ya pa buloba bu mudi mishindu yayi; bualu buakenjibua.’ (Genese 1:20, 24) Mu mvese eu, badi babikila mishipa ne nyama ya pambelu ne ya muitu ne: ne′phesh peshi anyima. Badi babikila kabidi nyunyi ne nyama mikuabu ne: ne′phesh mu Genese 9:10; Lewitiki 11:46; ne Nomba 31:28.
Muoyo wa muntu. Imue misangu, miaku ne′phesh ne psy·khe′ itu yumvuija muoyo udi nawu muntu. Tshilejilu, Yehowa wakambila Mose ne: ‘Bantu bonso bakasua kushipa [ne′phesh webe] bakafua.’ (Ekesode 4:19) Bena lukuna ba Mose bavua bakeba kushipa tshinyi? Muoyo wa Mose. Bible udi wamba kabidi bua pavua Lakele ulela muanende Benyamina ne: ‘Pakavuaye upuola muoyo [ne′phesh] wende (bualu bua yeye wakafua).’ (Genese 35:16-19) Lakele wakafua anu dîba adi. Tangila kabidi tshiakamba Yezu: “Ndi mulami muimpe wa mikoko; mulami muimpe udi ufuila [ufila psy·khe′ wende bua] mikoko.” (Yone 10:11) Yezu wakafila psy·khe′ anyi muoyo wende bua bantu. Mu mvese eyi, miaku ne′phesh ne psy·khe′ idi yumvuija muoyo wa muntu. Bikuabu bilejilu bidi mu mvese eyi: 1 Bakelenge 17:17-23; Matayo 10:39; Yone 15:13; ne Bienzedi 20:10.
Mu dilonga diebe dia Dîyi dia Nzambi neumone kabidi ne: kakuena muaba nansha umue mu Bible udibu bakula bua ne′phesh anyi psy·khe′ “udi kayi ufua” anyi “muikalaku kashidi” to. Kadi Bible udi wamba ne: ne′phesh utu ufua. (Yehezekele 18:4, 20) Ke bualu kayi Bible udi ubikila muntu udi mufue ne: ne′phesh mufue.—Lewitiki 21:11.
TSHITU “NYUMA” UMVUIJA
Tumonayi mpindieu tshidi Bible wamba bua “nyuma.” Bamue bantu batu bela meji ne: “nyuma” ne “anyima” ntshintu tshimue. Kadi ki mmuomu to. Bible udi uleja patoke ne: “nyuma” ne “anyima” mbintu bibidi bishilangane. Mbishilangane ku tshinyi?
Bafundi ba Bible bakenza mudimu ne muaku wa tshiena-Ebelu ru′ach anyi wa tshiena-Greke pneu′ma pavuabu bakula bua “nyuma.” Bible nkayende udi ufila diumvuija dia ru′ach ne pneu′ma. Tshilejilu, Musambu wa 104:29 udi wamba ne: Yehowa ‘udi ubiumushila mupuya [ru′ach] wabi, bidi bifua ne bidi bipingana ku dimfuenkenya diabi kabidi.’ Yakobo 2:26 udi wamba ne: ‘Mubidi mutapuluka ku nyuma [ pneu′ma] wawu udi mufue.’ Mu mvese eyi, “nyuma” udi uleja tshintu tshitu tshipesha mubidi muoyo. Padi nyuma kayiku, mubidi mmufue. Ke bua tshinyi mu Mukanda wa Nzambi batu bakudimune muaku ru′ach ne: “nyuma” anyi “mupuya.” “Mupuya” udi uleja bukole bua muoyo wa muntu anyi wa nyama. Ke tshitudi tumona mu mêyi avua Nzambi muambe bua Mvula wa kabutu wa mu matuku a Noa: ‘Nendokeshe mâyi mangi pa buloba bua kujimija bintu bionso bidi ne mupuya [ru′ach] wa muoyo munda muabi muinshi mua diulu.’ (Genese 6:17; 7:15, 22) Nunku “nyuma” mbukole budi kabuyi bumueneka budi buenza ne: nyama ne bantu bikale ne muoyo, ne bukole ebu mbuleja kudi “mupuya.”
Nyuma mmushilangane ne anyima. Mushindu utu tshisanji dijinga ne nzembu bua kutema ke mudi kabidi mubidi dijinga ne nyuma bua kuikala ne muoyo. Bua kumvua bimpe, tuangate tshilejilu tshia kasanji kakese. Paudi welamu mabue ne ukatemesha, nzembu idi ibuelamu ne kadi kenza bu kadi ne muoyo. Padi mabue kaayimu, kadi kalua anu bu kafue. Ke mutubi kabidi bua tshisanji tshidibu basa ku nzembu anyi ku bateri. Bia muomumue, nyuma ke bukole butu butemesha mubidi bua kupetawu muoyo. Anu bu nzembu, nyuma katu umvua ne katu ne meji to, bualu ntshintu. Kadi mibidi yetu itu ‘ifua ne ipingana ku lupuishi luayi kabidi’ padi nyuma anyi bukole bua muoyo ebu kabuyimu to.
Muambi 12:7 udi wamba bua lufu lua muntu ne: ‘Mubidi newandamuke dimfuenkenya dia buloba kabidi ne mupuya wa muoyo neupingane kudi Nzambi wakaufila.’ Padi nyuma peshi bukole bua muoyo bupatuka mu mubidi, mubidi udi ufua ne upingana muaba wakafumawu, tuamba ne: ku buloba. Bia muomumue, bukole bua muoyo budi bupingana kuakafumabu, tuamba ne: kudi Nzambi. (Yobo 34:14, 15; Musambu 36:9) Kabiena biumvuija ne: bukole bua muoyo budi bubuuka buya mu diulu kudi Nzambi to. Kadi bidi biumvuija ne: bua muntu udi mufue kupetaye kabidi muoyo, anu Yehowa Nzambi muambe dîyi, bualu muoyo wende udi mu bianza bia Nzambi. Anu ku bukokeshi bua Nzambi ke kudi nyuma anyi bukole bua muoyo mua kupingana kabidi bua muntu kupetaye muoyo tshiakabidi.
Kabienaku bitusankisha bua kumanya ne: ke tshienza Nzambi bua bonso badi mu ‘nkita ya tshivulukilu’ anyi? (Yone 5:28, 29, NW) Pabisha Yehowa bantu, neenzele muntu yonso mubidi mupiamupia muelaye nyuma anyi bukole bua muoyo. Netshikale dituku dia disanka be!
Neupete makuabu malu pa mushindu utu Bible wenza mudimu ne “anyima” ne “nyuma” mu kakanda ka Ntshinyi tshidi tshitufikila patudi tufua? ne mu mukanda wa Comment raisonner à partir des Écritures mu dibeji dia 27-32 ne dia 135-140, yonso mipatula kudi Bantemu ba Yehowa.


text:
NSHAPITA WA DIKUMI NE UMUE
Bua tshinyi Nzambi mmulekele makenga?
Nzambi ke udi mukebeshe makenga pa buloba anyi?
Ntshilumbu kayi tshiakajuka mu budimi bua Edene?
Mmunyi muikala Nzambi mua kujikija makenga a bantu?
PANYIMA pa mvita mikole ivua mienzeke mu ditunga kampanda, bakajiika binunu bia bantu bakaji ne bana bavuabu bashipe mu tshina tshimue tshinyunguluka kudi nkuruse ya bungi. Bavua bafunde pa nkuruse yonso ne: “Bua tshinyi?” Misangu ya bungi, bantu batu bela lukonko elu patubu kabayi bumvua tshidi bualu kampanda buenzekele to. Batu baluela patu mvita, masama, tshikisu ne bikuabu bintu bishipa bantu badi kabayi ne bualu, binyanga nzubu yabu anyi bibatuadila ntatu mikole. Mbasue kumanya bua tshinyi ntatu ya nunku idi ibakuata.
2 Nzambi mmulekele makenga bua tshinyi? Bikala Yehowa udi Nzambi wa bukole buonso, wa dinanga, wa meji ne muakane, bua tshinyi buloba mbuule ne lukinu ne malu mabi nunku? Ukadiku mudiele pebe nkonko eyi anyi?
3 Mbibi bua kuebeja bua tshinyi Nzambi mmulekele makenga anyi? Bakuabu batu bela meji ne: kuela lukonko elu kudi kuleja ne: kabena ne ditabuja dikole anyi kabena banemeka Nzambi to. Pabi, paudi ubala Bible neumone ne: basadidi ba Nzambi ba lulamatu bavua bamutshina bavua pabu badiela nkonko ya nunku. Tshilejilu, muprofete Habakuka wakebeja Yehowa ne: ‘Bua tshinyi udi ummueneshisha bienzedi bibi ne utangijija mêsu anyi ku dikengeshangana dia bantu? Bua tshinyi kubutuka ne malu makole bidi kumpala kuanyi? Bua tshinyi mvita ne kufuilangana bidi bijuka?’—Habakuka 1:3.
4 Yehowa wakanyokaku muprofete Habakuka bualu wakamuela nkonko ayi anyi? Tòo. Wakafundisha mu Bible too ne nkonko eyi ivua Habakuka muele ne muoyo mujima. Nzambi wakamuambuluisha kabidi bua afike ku diumvua malu bimpe ne ku dipeta ditabuja dikole. Ke tshidi Yehowa musue kukuenzela pebe. Vuluka mudi Bible ulongesha ne: ‘Yeye udi unutabalela.’ (1 Petelo 5:7, NW) Nzambi mmukine malu mabi ne makenga adi afuminaku kupita bantu bonso. (Yeshaya 55:8, 9) Kadi bua tshinyi kudi makenga a bungi nunku pa buloba?
BUA TSHINYI KUDI MAKENGA A BUNGI NUNKU?
5 Bantu ba mu bitendelelu bia bungi batu bebeja bamfumu anyi balongeshi babu bua tshinyi kudi makenga bungi nunku. Misangu ya bungi, batu babandamuna ne: ndisua dia Nzambi ne ukavua mudianjile kulongolola kalu ne kalu konso kavua ne bua kuenzeka, too ne makenga onso aa. Batu bambila ba bungi ne: kakuena mushindu wa kumvua malu a Nzambi to, ne kabidi utu ushipesha bantu (nansha bana batekete) bua kuikalabu nende mu diulu. Kadi anu muukadi mulonge, Yehowa Nzambi katu ukebesha malu mabi to. Bible udi wamba ne: ‘Bualu ebu kabuikadi kudi Nzambi bua yeye kuenza malu mabi, anyi bua Wa-Bukole-Buonso kuenzeye bibi!’—Yobo 34:10.
6 Udi mumanye bua tshinyi bantu batu bamba ne: Nzambi ke utu ukebesha makenga anyi? Bualu batu bela meji ne: yeye ke udi ukokesha buloba ebu. Ki mbamanye bukuabu bualu butu Bible ulongesha to. Kadi wewe uvua mulonge bualu ebu mu Nshapita 3. Satana Diabolo ke udi ukokesha buloba ebu.
7 Bible udi wamba ne: “Buloba bujima budi mu bukokeshi bua Mubi.” (1 Yone 5:19, MML) Paudi utangila, kuena umona ne: ke mudibi anyi? Bantu ba pa buloba ebu badi ne ngikadilu ya muomumue ne ya muanjelu mubi udi ‘udinga ba pa buloba bonso.’ (Buakabuluibua 12:9) Satana mmuule tente ne lukinu ne mashimi ne tshikisu. Ke mudi bantu bende kabidi. Ebu mbumue bua ku malu adi enza ne: kuikale makenga a bungi nunku.
8 Bualu buibidi budi ne: anu mutuvua bamone mu Nshapita 3, katshia anu bantu batombokela Nzambi mu budimi bua Edene, mbapange bupuangane ne batu benza bilema. Bantu bapange bupuangane batu bafuila bumfumu ne difuilakana edi didi dilela mvita, dikengeshangana ne ntatu. (Muambi 4:1; 8:9) Bualu buisatu budi ne: kudi ‘bikondo bidi malu atulukila bantu.’ (Muambi 9:11) Bu mudi Yehowa kayi ukokesha buloba ebu, bantu badi mua kupeta dikenga bualu badi mua kuikala muaba mubi pa dîba dibi.
9 Kumanya ne: Nzambi katu ukebesha makenga kudi kutukolesha ku muoyo. Ki nyeye utu ukebesha mvita, tshikisu, dikengeshangana nansha bipupu bidi bitatshisha bantu to. Tshidibi, bidi bikengela tuetu kumanya tshidi Yehowa mulekele makenga aa. Bu mudiye Wa-Bukole-Buonso, udi ne bukokeshi bua kuajikija. Kadi bua tshinyi kêna uajikija? Tudi bafike ku dimanya ne: Nzambi udi ne dinanga, nanku udi ne bua kuikala ne tshidiye mulekele makenga.—1 Yone 4:8.
TSHILUMBU TSHINENE TSHIDI TSHIJUKA
10 Bua kumanya tshidi Nzambi mulekele makenga, tudi ne bua kupingana ku tshikondo tshivuawu matuadije. Dîba divua Satana musake Adama ne Eva ku ditombokela Yehowa, wakajula tshilumbu tshinene. Satana kakelesha bukole bua Yehowa mpata to. Mmumanye ne: bukole bua Yehowa kabutu ne mikalu to. Kadi, wakelesha bukenji bua Yehowa bua kukokesha mpata. Satana wakamba muvua Yehowa muikale mukokeshi mubi pakalejaye ne: Nzambi mmuena dishima udi upangisha bantu bende malu malenga. (Genese 3:2-5) Satana uvua musue kuamba ne: bantu bavua mua kuikala bimpe bu Nzambi kayi ubakokesha to. Wakaluisha bumfumu bua Yehowa anyi bukenji buende bua kukokesha.
11 Adama ne Eva bakatombokela Yehowa. Mu bulelela, bakamba ne: “Katuena basue bua Yehowa ikale Mfumuetu to. Tudi mua kudisunguila tshidi tshimpe ne tshidi tshibi.” Yehowa uvua mua kujikija tshilumbu atshi bishi? Mmunyi muvuaye mua kuleja banjelu ne bantu ne: Satana ne Adama ne Eva bavua bena dishima, ne kabidi njila yende ke idi mimpe tshishiki? Bakuabu badi mua kuamba ne: Nzambi uvua mua kuikala anu mubashipe ne mufuke bantu bakuabu. Kadi Yehowa ukavua muambe ne: uvua musue bua bana ba Adama ne Eva basombe mu mparadizu pa buloba ne babuwuje tente. (Genese 1:28) Yehowa utu anu ukumbaja malu adiye mulongolole. (Yeshaya 55:10, 11) Kabidi, bu Yehowa mushipe diakamue bantomboji aba kavua mua kujikija tshilumbu tshivua tshijuke tshia bukenji buende bua kukokesha to.
12 Tuangatayi tshilejilu. Fuanyikija ne: mulongeshi udi uleja balongi bende mushindu wa kuenza makumi kampanda makole. Umue wa ku balongi udi ne meji a bungi kadi muikale ne mutu mukole udi wamba ne: mushindu udi mulongeshi uleja bua kuenza makumi mmubi. Bua kuleja ne: mulongeshi ki mmumanye, mulongi eu udi wamba ne: yeye mmumanye mushindu muimpe wa kuenza makumi au. Balongi bakuabu badi bamona ne: mmuambilemu, ne badi batua ku tshiende. Mulongeshi udi mua kuenza tshinyi? Yeye muipate balongi aba mu kalasa, balongi bakuabu nebambe tshinyi? Kabakuelaku meji ne: mulongi nabu ne bena diende bavua bambe bulelela anyi? Balongi bakuabu bonso kabakunemeka kabidi mulongeshi to; nebele meji ne: udi utshina bua kabaleji mudiye kayi mumanye kulongesha. Kadi mulongeshi eu udi upitshisha mulongi au kumpala bua aleje balongi bakuabu mushindu udiye yeye mua kuenza makumi au.
13 Yehowa mmuenze pende malu anu bu mulongeshi eu. Vuluka ne: tshilumbu tshivua tshijuke mu Edene katshivua tshitangila anu bantomboji abu to, kadi tshivua tshitangila kabidi banjelu miliyo ne miliyo bavua bamone bualu abu. (Yobo 38:7; Danyele 7:10) Mushindu uvua Yehowa mua kukosa tshilumbu atshi uvua utangila banjelu ne bantu bonso bavua mua kuledibua pashishe. Yehowa wakenza tshinyi? Wakalekela bua Satana aleje mudiye mua kukokesha bantu. Wakalekela kabidi bantu badikokesha nkayabu ku bulombodi bua Satana.
14 Mulongeshi mmumanye ne: mulongi au ne bena diende mbadishime. Kadi mmumanye kabidi ne: yeye mubapeshe mushindu wa kujadika tshidibu bamba, nebiambuluishe balongi bonso. Pikalabu bapangile, balongi bimpe bonso nebamone ne: mulongeshi ke udi mukumbane bua kulongesha. Nebumvue bua tshinyi mulongeshi udi ulua kuipata bena mutu mukole bonso mu kalasa. Bia muomumue, Yehowa mmumanye ne: nebiambuluishe banjelu ne bantu bimpe bonso bua kumona ne: Satana ne bena diende mbapangile bualu ne kabidi bantu kabena mua kudikokesha nkayabu to. Anu bu Yelemiya, nebamanye bualu bua mushinga ebu: “[Yehowa], ndi mumanye ne: muntu kena mfumu wa njila udiye ulonda, muntu wendenda ewu kena ne bukole bua kuludika makasa ende.”—Yelemiya 10:23, MMM.
BUA TSHINYI MUTANTSHI BULE NUNKU?
15 Kadi bua tshinyi Yehowa mmulekele makenga mutantshi bule nunku? Bua tshinyi kêna ukandika bua malu mabi kaenzeki? Tangila malu abidi avua mulongeshi kayi mua kuenza to. Tshia kumpala, kavua mua kuimanyika mulongi wa mutu mukole eu pavuaye munkatshi mua dienza makumi to. Tshibidi, mulongeshi kavua mua kumuambuluisha bua kuenza makumi au to. Bia muomumue, tangila malu abidi adi Yehowa mubenge kuenza. Tshia kumpala, ki mmuimanyike Satana ne bena diende bua kujadikabu muvuabu bambe bulelela to. Nunku, kulekela matuku apita kuvua ne mushinga. Munkatshi mua bidimu bia bungi, bantu mbatete mishindu yonso ya mbulamatadi. Nansha mudi bantu baye kumpala mu malu a sianse ne mu malu makuabu, bupele, malu mabi, tshikisu ne mvita bidi anu bienda bivula. Bukokeshi bua bantu mbupangile bualu.
16 Tshibidi, Yehowa ki mmuambuluishe Satana bua kukokesha buloba to. Tshilejilu, bu Nzambi mukandike dienzeka dia malu mabi, kavua ne bua kuikala mutue ku tshia bantomboji anyi? Bantu kabavua mua kuela meji ne: pamuapa bavua mua kudilombola kakuyi bipeta bibi anyi? Bu Yehowa muenze nunku, uvua mua kuikala pende mulue muena dishima. Pabi, ‘Nzambi katu mumanye mua kushima.’—Ebelu 6:18.
17 Netuambe tshinyi bua makenga onso adi bantu bapete katshia batombokela Nzambi? Tudi ne bua kuvuluka ne: Yehowa udi wa bukole buonso. Nunku udi mua kujikija ne neajikije makenga onso a bantu. Tshilejilu, anu mutukadi balonge, Yehowa neakudimune buloba Mparadizu nansha mudibu bunyanguke lelu. Ku diambuluisha dia ditabuja dia bantu mu mulambu wa Yezu, Nzambi neumushe malu mabi adi afumina ku dipanga bupuangane, ne neajimije lufu ku diambuluisha dia dibishibua dia bafue. Nunku Nzambi neenze mudimu ne Yezu bua ‘kubutula midimu ya Diabolo.’ (1 Yone 3:8) Yehowa neakumbaje malu onso aa pa dîba dikumbanyine. Tudi mua kusanka bua muvuaye kayi mukumbaje malu aa kumpala, bualu lutulu luende ndutuambuluishe bua kumanya bulelela ne bua kumuenzela mudimu. (2 Petelo 3:9, 10) Mu dindila malu aa, Nzambi udi wenda ukeba bantu badi bamutendelela ne muoyo mujima ne udi ubambuluisha bua kutantamenabu ntatu yonso idi ibakuata mu tshikondo tshibi etshi.—Yone 4:23; 1 Kolinto 10:13.
18 Kadi banga bantu badi mua kudiebeja ne: makenga kaavua mua kuikalaku bu Nzambi mufuke Adama ne Eva mu mushindu wa kabayi mua kumutombokela anyi? Bua kuandamuna lukonko elu, udi ne bua kuanji kuvuluka tshintu tshia mushinga mukole tshitu Yehowa mukupeshe.
MMUNYI MUWENZA MUDIMU NE DIPA DIA NZAMBI?
19 Anu mutuvua bamone mu Nshapita 5, Nzambi uvua mufuke bantu ne tshipedi tshia kudisunguila malu. Udi umone bua tshinyi ndipa dia mushinga mukole anyi? Nzambi mmufuke nyama mipite bungi idi ilombodibua ne tshingenyingenyi. Bantu mbenze biamu bia robo bua kulondabi mu katoba ne mu katoba ndongamu yonso udibu babilombola nende. Tuvua mua kuikala ne disanka bu Nzambi mutufuke bu biamu bia robo anyi? Tòo, tudi ne disanka bualu tudi ne tshipedi tshia kusungula tshitudi basue kuikala, nsombelu utudi basue, balunda betu ne bintu bikuabu. Tudi banange kuikala ne ndambu wa budikadidi ne Nzambi mmusue bua tuetu bantu tuikale nabu.
20 Yehowa ki mmusue bantu bamuenzele mudimu bu benzeja ku bukole to. (2 Kolinto 9:7) Tshilejilu, ntshinyi tshidi mua kusankisha muledi bikole: mmuana udi wela tuasakidila ne muoyo mujima anyi mmuana udibu bambila ne: ela tuasakidila? Mpindieu, lukonko ludi ne: Ntshinyi tshiudi wewe mua kuenza ne budikadidi budi Yehowa mukupeshe? Satana, Adama ne Eva bakenza mudimu ne budikadidi buabu bibi be! Bakabenga kutumikila Yehowa Nzambi. Kadi wewe, newenze tshinyi?
21 Udi mua kuenza mudimu bimpe bitambe ne budikadidi budi Yehowa mukupeshe. Udi mua kudisangisha ne miliyo ya bantu badi basungule luseke lua Yehowa. Badi basankisha Nzambi bualu badi benza muabu muonso bua kujadika mudi Satana muikale muena dishima ne mupangile mua kukokesha. (Nsumuinu 27:11) Wewe pebe udi mua kusankisha Nzambi bu wewe mua kusungula nsombelu muimpe. Nshapita udi ulonda eu neumvuije bualu ebu bimpe.
TSHITU BIBLE ULONGESHA
- Nzambi katu ukebesha ntatu ne makenga to.—Yobo 34:10.
- Satana wakelesha bukenji bua Nzambi bua kukokesha mpata pakambaye ne: Nzambi mmuena dishima ne kabidi udi upangisha bantu malu malenga.—Genese 3:2-5.
- Yehowa neatume Muanende, Mfumu wa Bukalenge buende bua kujikija ntatu ne makenga ne bua kulongolola malu adi manyanguke.—1 Yone 3:8.
Nkonko ya dilonga
1, 2. Mmakenga a mushindu kayi atu bantu bapeta lelu’eu? Atu abafikisha ku didiela nkonko kayi?
3, 4. (a) Ntshinyi tshidi tshileja ne: ki mbibi bua kuebeja bua tshinyi Nzambi mmulekele makenga? (b) Mmunyi mutu Yehowa umona malu mabi ne makenga?
5. Mmandamuna kayi atubu bafila bua kumvuija bua tshinyi makenga adiku? Kadi Bible yeye utu ulongesha tshinyi?
6. Bua tshinyi bantu ba bungi batu bela Nzambi tshilumbu tshia makenga pambidi?
7, 8. (a) Mmushindu kayi utu bantu baleja ngikadilu ya mukokeshi wabu? (b) Mmunyi mudi dipanga bupuangane ne ‘bikondo bidi malu atulukila bantu’ bikebesha makenga?
9. Bua tshinyi tudi bashindike ne: Yehowa udi ne tshidiye mulekele makenga atungunuka?
10. Ntshinyi tshivua Satana muluishe? Mmushindu kayi?
11. Bua tshinyi Yehowa kakashipa diakamue bantomboji aba?
12, 13. Fila tshilejilu tshidi tshileja bua tshinyi Yehowa wakalekela Satana ukokesha buloba ne bua tshinyi wakalekela bantu badikokesha nkayabu.
14. Dipangadika dia Yehowa dia kulekela bantu badikokesha nkayabu nediambuluishe ku tshinyi?
15, 16. (a) Bua tshinyi Yehowa mmulekele makenga mutantshi bule nunku? (b) Bua tshinyi Yehowa katu ukandika malu mabi bua kaenzeki?
17, 18. Yehowa neenze tshinyi bua makenga onso adi mafumine ku dikokesha dibi dia bantu ne dia Satana?
19. Ntshintu kayi tshia mushinga tshitu Yehowa mutupeshe? Bua tshinyi tudi ne bua kutshiangata ne mushinga?
20, 21. Mmunyi mutudi mua kuenza mudimu bimpe ne budikadidi budi Nzambi mutupeshe? Bua tshinyi tudi ne bua kuenza nunku?


text:
TSHISAKIDILA
Tudi ne bua kuenza mafesto adi mamanyike anyi?
MAFESTO a lelu adi mamanyike (a bitendelelu ne a tshianana) kaatu mangatshila mu Bible to. Kadi mmafumine kuepi? Wewe ne mushindu wa kubala mikanda mikuabu, neukeme bua kumanya kutu mafesto atubu benza mu ditunga dienu mafumine. Tuangatabi amue a kudiwu.
Pasaka. Mukanda kampanda udi wamba ne: “Kakuena muaba nansha umue mu Dipungila Dipiadipia udibu benza Pasaka to.” (The Encyclopædia Britannica) Kadi Pasaka eu wakatuadija bishi? Mmufumine mu ntendelelu wa bampangano. Nansha mutubu bamba ne: badi benza Pasaka bua kuvuluka dibika dia Yezu ku lufu, malu atubu benza mu tshikondo tshia Pasaka kaatu a mu Buena-Kristo to. Tshilejilu, mukanda mukuabu udi wamba bua “tululu tua Pasaka” tudi tumanyike bikole ne: “Tululu tutu tshimanyinu tshia bampangano ne nangananga tshia lulelu.”—The Catholic Encyclopedia.
Bunane. Dituku ne malu atubu benza dia Bunane kabitu mushindu umue miaba yonso to. Mukanda kampanda udi uleja kuakafumina difesto edi nunku: “Mfumu wa bena Lomo Jules César wakateka dituku dia 1 dia Tshiongo [Janvier] bu Dituku dia Kumpala dia Tshidimu mu 46 K.B.B. Divua dituku divua bena Lomo bateke bua Janus, nzambi wa biibi binene ne bikese ne wa ntuadijilu. Dîna dia Janvier ndifumine ku dîna dia Janus, nzambi eu uvua ne mpala ibidi: umue mutangile kumpala mukuabu mutangile kunyima.” (The World Book Encyclopedia) Nunku, difesto dia Bunane ndifumine ku malu a bampangano.
Halloween. Mukanda kampanda udi wamba ne: “Bilele bia Halloween bidi bifumina ku bilele bia ba Druide [bakuidi ba kale bena Celte] ba kumpala kua diledibua dia Kristo. Bena Celte bavua ne nzambi ibidi minene: nzambi dîba ne nzambi wa bafue…, bavua benza difesto dia nzambi wa bafue eu mu dituku dia 1 dia ngondo wa dikumi ne umue, bualu Tshidimu Tshipiatshipia tshia bena Celte tshivua tshibanga dituku edi. Difesto edi diakabuela ku kakese ku kakese mu bilele bia bena Kristo.”—The Encyclopedia Americana.
Makuabu mafesto adi mamanyike. Kakuena mushindu wa kuakula bua mafesto onso atu enzeka pa buloba to. Tshidibi, Yehowa kêna wanyisha difesto dionso didi ditumbisha muntu anyi tshisumbu kampanda tshienza kudi bantu to. (Yelemiya 17:5-7; Bienzedi 10:25, 26) Kupu muoyo kabidi ne: mushindu wakatuadija difesto dionso dia malu a nzambi ke udi wenza ne: disankishe anyi dibungamije Nzambi. (Yeshaya 52:11; Buakabuluibua 18:4) Mikenji ya mu Bible idi mu Nshapita wa 16 idi mua kukuleja mudi Nzambi umona dienza mafesto adi kaayi a bena nzambi adi matangalake.


text:
Home » Movies » Monayi Angane Aanayi » Movie Stills
Monayi Angane Aanayi Movie Stills Monayi Angane Aanayi Photos Monayi Angane Aanayi Pictures
Monayi Angane Aanayi Malayalam Movie Stills - monayi angane aanayi malayalam movie photos,monayi angane aanayi movie stills,monayi angane aanayi malayalam movie photo gallery,monayi angane aanayi malayalam movie photoshoot,monayi angane aanayi movie pictures,monayi angane aanayi movie pics,monayi angane aanayi movie gallery and monayi angane aanayi movie location stills


text: Recent Tag : ishq ne jala dia sab kch bhula dia ishq ne dil ka kaisa apna hal bna dia mp3 songs free download, ishq ne jala dia sab kch bhula dia ishq ne dil ka kaisa apna hal bna dia free songs download, download ishq ne jala dia sab kch bhula dia ishq ne dil ka kaisa apna hal bna dia mp3 songs, ishq ne jala dia sab kch bhula dia ishq ne dil ka kaisa apna hal bna dia mp3 download, ishq ne jala dia sab kch bhula dia ishq ne dil ka kaisa apna hal bna dia songs download, download ishq ne jala dia sab kch bhula dia ishq ne dil ka kaisa apna hal bna dia songs, ishq ne jala dia sab kch bhula dia ishq ne dil ka kaisa apna hal bna dia mp3 song, free download ishq ne jala dia sab kch bhula dia ishq ne dil ka kaisa apna hal bna dia, ishq ne jala dia sab kch bhula dia ishq ne dil ka kaisa apna hal bna dia mp3 song free download


text:
TSHISAKIDILA
Didia dia Mukalenge ntshibilu tshidi tshitumbisha Nzambi
BADI balomba bena Kristo bua kuenza Tshivulukilu tshia lufu lua Yezu. Batu babikila kabidi Tshivulukilu etshi ne: ‘Didia dia Mukalenge.’ (1 Kolinto 11:20) Tshidi ne mushinga kayi? Ntshia kuenza dîba kayi ne mushindu kayi?
Yezu Kristo wakabanjija tshibilu etshi butuku bua tshibilu tshia bena Yuda tshia Pasaka, mu tshidimu tshia 33. Bavua basekelela Pasaka anu musangu umue ku tshidimu, mu dia 14 ngondo wa bena Yuda wa Nisana. Bidi bimueneka ne: bena Yuda bavua bindila dituku dia mu muvu wa printemps ditu butuku bunenga mêba 12 ne munya mêba 12 bua kumanya dituku dia Pasaka. Ngondo uvua ubala pamue ne dituku edi ke uvua mbangilu wa ngondo wa Nisana. Pasaka uvua ulua kuenzeka matuku 14 pashishe, kunyima kua dîba dimane kubuela.
Yezu wakadia Pasaka ne bapostolo bende bonso, pashishe pakapatuka Yudasa Isakaliote, wakabanjija Didia dia Mukalenge. Tshibilu etshi tshiakapingana pamutu pa tshibilu tshia Pasaka wa bena Yuda ne nunku ntshia kuenza anu musangu umue ku tshidimu.
Mukanda wa Matayo udi wamba ne: “Yezu kuangata diampa, kudibenesha, kuditshibula, kupaye balongi bende ne: ‘Angatayi nudie, etshi mmubidi wanyi.’ Pashishe kuangataye dikopo, kuanyisha [Nzambi], kubapadio wamba ne: ‘Nuayi bonso buenu; bualu etshi mmashi anyi a Tshiovo tshipiatshipia, apueka bua ba bungi bua kubajimijila mibi yabo.’”—Matayo 26:26-28, MMM.
Bamue batu bela meji ne: Yezu wakandamuna diampa kuluadi mubidi wende ne mvinyo kuluaye mashi ende. Pabi, mubidi wa Yezu uvua amu mujima pakabanyaye diampa edi. Bapostolo ba Yezu bakadia mubidi wende ne kunua mashi ende anyi? Tòo, bualu atshi nkudia muntu ne mikenji ya Nzambi idi ikandika bualu ebu. (Genese 9:3, 4; Lewitiki 17:10) Bilondeshile Luka 22:20, Yezu wakamba ne: ‘Lupanza elu ludi dipungila dipiadipia dia mu mashi anyi akunumatshishilabu panshi.’ Lupanza alu luvua ‘dipungila dipiadipia’ dietu diena dîna edi anyi? Nansha kakese! Bualu tshipungidi ndiumvuangana, ki ntshintu tshidibu mua kulenga ne bianza to.
Nunku, diampa ne mvinyo mbimanyinu patupu. Diampa didi tshimanyinu tshia mubidi kauyi kalema wa Yezu. Kristo wakenza tshibilu etshi ne diampa dia ku a Pasaka avua mashale. Mampa au kabavua baela luevene anyi levire nansha mukese to. (Ekesode 12:8) Bible utu wakula bua levire bu tshimanyinu tshia bubi anyi dinyanguka. Nanku, diampa edi divua tshimanyinu tshia mubidi kauyi kalema uvua Yezu mufile. Kauvua ne bubi to.—Matayo 16:11, 12; 1 Kolinto 5:6, 7; 1 Petelo 2:22; 1 Yone 2:1, 2.
Mvinyo mukunze udi tshimanyinu tshia mashi a Yezu. Mashi aa ke akabanjija tshipungidi tshipiatshipia. Yezu wakamba ne: uvua mupuekeshe mashi ende bua ‘kujimija mibi’ ya bantu. Nunku Nzambi udi mua kuangata bantu bu badi kabayi ne mibi ne udi mua kudia nabu tshipungidi tshipiatshipia. (Ebelu 9:14; 10:16, 17) Tshipungidi etshi ke tshidi tshienza bua bena Kristo ba lulamatu 144000 kuyabu mu diulu. Nebikale bakalenge ne bakuidi bua kuenzela bantu malu mimpe.—Genese 22:18; Yelemiya 31:31-33; 1 Petelo 2:9; Buakabuluibua 5:9, 10; 14:1-3.
Mbanganyi badi ne bua kudia diampa ne kunua mvinyo? Bidi bimueneka patoke ne: anu bena mu tshipungidi tshipiatshipia, badi ne ditekemena dia kuya mu diulu. Nyuma wa Nzambi nkayende udi utuisha bantu aba ne: nebikale bakalenge mu diulu. (Lomo 8:16) Bantu aba badi kabidi mu tshipungidi tshia Bukalenge ne Yezu.—Luka 22:29.
Kadi netuambe tshinyi bua aba badi ne ditekemena dia kuikala ne muoyo wa tshiendelele mu Mparadizu pa buloba? Badi batumikila dîyi dia Yezu, balua mu Didia dia Mukalenge ne kanemu konso, kadi ki mbua kudia anyi kunua tshintu to. Bantemu ba Yehowa batu benza Didia dia Mukalenge musangu umue ku tshidimu tshionso padi dîba dibuela mu dituku dia 14 ngondo wa Nisana. Nansha mudi bantu anu binunu bikese bamba mudibu ne ditekemena dia kuya mu diulu, tshibilu etshi tshidi ne mushinga wa bungi bua bena Kristo bonso. Ntshikondo tshitu bena Kristo bonso belangana meji pa dinanga dikole ditambe didi nadi Yehowa Nzambi ne Yezu Kristo.—Yone 3:16.


text:
NSHAPITA MUISAMBOMBO
Bafue batu penyi?
Patu muntu ufua utu uya kuepi?
Bua tshinyi tutu tufua?
Bidiku mua kutukolesha ku muoyo patudi tumanya bulelela pa tshilumbu tshia lufu anyi?
EYI nnkonko itu bantu badiele munkatshi mua bidimu bivule. Nnkonko ya mushinga mukole. Nansha tuetu bantu ba mushindu kayi anyi basombele muaba kayi, mandamuna a nkonko eyi neatuambuluishe.
2 Tuvua bamone mu Nshapita 5 mudi mulambu wa tshia-bupikudi wa Yezu utunzuluila njila wa muoyo wa tshiendelele. Tuvua kabidi bamone mudi Bible mulaye ne: ‘lufu kaluakuikalaku kabidi.’ (Buakabuluibua 21:4) Pabi lelu’eu tudi tufua. Mukalenge Solomo wakamba ne: ‘Badi ne muoyo badi bamanye ne: Netufue.’ (Muambi 9:5) Tutu basue kushala ne muoyo matuku a bungi. Ke bualu kayi tutu anu tudiebeja tshiatuenzekela patuafua.
3 Patutu tufuisha mulela anyi mulunda wetu, tutu tunyingalala ne tudiebeja imue misangu ne: ‘Mmuye penyi? Udi ukenga anyi? Udi utumona anyi? Tudi mua kumuambuluisha anyi? Netumumoneku kabidi anyi?’ Bitendelelu bia bungi bidi biandamuna nkonko eyi mu mishindu mishilangane. Bimue bidi bilongesha ne: wewe wenza malu mimpe, neuye mu diulu kadi wewe wenza malu mabi, neuye kukenga mu kapia. Bikuabu bidi bilongesha ne: padi muntu ufua, udi uya muaba udi bankambua bende. Binga bidi biobi bilongesha ne: bafue badi baya muinshi mua buloba bua kubalumbuluishabu, pashishe badi baledibua kabidi ne mubidi mukuabu.
4 Malongesha aa adi ne lungenyi anu lumue, lua ne: kudi tshitupa kampanda tshia muntu tshitu tshishala ne muoyo patu mubidi ufua. Bitendelelu pa kuamba bionso bia kale ne bia lelu bidi bilongesha ne: tutu ne muoyo wa kashidi mu mushindu kampanda: tudi tutungunuka ne kumona, kumvua ne kuela meji. Kadi bidi mua kuenzeka munyi? Buongo ke butu butuambuluisha bua kumona, kumvua ne kuela meji. Patu muntu ufua, buongo butu bulekela kuenza mudimu. Diela meji ne diumvua ne dimona kabitu biditungunukila nkayabi mu tshishima kampanda to. Kabitu bitungunuka ne kuikalaku padi buongo bulekela kuenza mudimu to.
TSHITU TSHIENZEKA MU BULELELA PATU MUNTU UFUA NTSHINYI?
5 Yehowa Mufuki wa buongo mmumanye bimpe tshitu tshienzeka patu muntu ufua. Mmumanye bulelela ne udi umvuija tshitu tshienzekela bafue mu Bible. Bible udi ulongesha ne: Padi muntu ufua, kêna kabidi ne muoyo to. Lufu ndibenga kuikala ne muoyo. Nunku, bafue kabatu bamona, kabatu bumvua ne kabatu bela meji to; ne kakutu tshitupa kampanda tshidi katshiyi tshimueneka tshitu tshishala ne muoyo padi muntu ufua to. Nanku, katuena ne anyima peshi nyuma utu kayi ufua nansha.*
6 Kunyima kua Solomo mumane kuamba ne: badi ne muoyo mbamanye ne: nebafue, wakasakidila ne: ‘Kadi bafue kabena bamanye bualu bumue.’ Udi ulua kuamba kabidi ne: bafue kabena mua kunanga anyi kukina muntu bualu bua ‘mu lukita kamuena mudimu, kamuena kulongolola kua malu, kamuena lungenyi anyi meji.’ (Muambi 9:5, 6, 10) Musambu wa 146:4 udi wamba pawu ne: padi muntu ufua, ‘meji avuaye upangadija adi ajimina.’ Eyowa, tutu tufua, katutu tutungunuka ne kuikala ne muoyo kunyima kua lufu lua mubidi wetu nansha. Muoyo utudi nawu udi anu bu kadilu ka buji. Patubu bajima buji, kapia aka kakatu kaya muaba nansha umue to. Kakatuku kabidi to.
TSHIAKAMBA YEZU BUA LUFU
7 Yezu Kristo wakakula bua bafue. Ke tshiakenzaye pakafua Lazalo (muntu uvuaye mumanye bimpe) ne wakambila bayidi bende ne: ‘Mulunda wetu Lazalo mmulale tulu.’ Bayidi bakela meji ne: Lazalo uvua mulale tulu tuetu tua bulelela etu bualu uvua usama. Kadi kabivua nanku to. Ke Yezu kubumvuija ne: ‘Lazalo mmufue.’ (Yone 11:11-14) Muaba eu, Yezu udi ufuanyikija lufu ne dikisha anyi tulu. Lazalo kavua mu diulu anyi mu inferno wa kadilu to. Kavua muye kudi banjelu anyi bankambua bende to. Kavua muye kuledibua muaba mukuabu to. Uvua muikishe mu lufu, anu bu mutu muntu mulale tulu tukole kayi ulotakana. Kudi mvese mikuabu idi payi ifuanyikija lufu ne tulu. Tshilejilu, Bible udi wamba pakashipabu Stefano ne mabue ne: “wakalala tulu.” (Bienzedi 7:60) Mupostolo Paulo wakafunda pende bua bamue ba mu tshikondo tshiende bavua ‘balale tulu’ mu lufu.—1 Kolinto 15:6.
8 Nzambi uvua mufuke bantu bua bikale bafua anyi? Tòo! Uvua mubafuke bua bikale ne muoyo wa kashidi pa buloba. Anu bu mutukadi balonge, Nzambi wakateka bantu babidi ba kumpala mu mparadizu mulenga. Bavua ne makanda a mubidi anu pa wowu. Yehowa uvua musue bua bikale amu ne disanka. Anji amba tung, mmuledi kayi utu musue bua muanende akulakaje ne afue? Katuku to! Yehowa uvua munange bana bende ne uvua musue bua bikale anu mu masanka. Bible udi wamba ne: ‘Yehowa wakateka lungenyi [lua kuikalaku kashidi] mu mitshima ya bantu.’ (Muambi 3:11) Nzambi uvua mutufuke ne dijinga dia kuikala amu ne muoyo. Mmuenze kabidi bua dijinga edi kukumbanadi.
BANTU BATU BAFUA BUA TSHINYI?
9 Kadi bua tshinyi bantu badi bafua? Diandamuna didi mu malu akenzeka patshivuaku anu bantu babidi pa buloba. Bible udi ulonda ne: ‘Yehowa Nzambi wakamenesha mitshi yonso idi mimpe ku mêsu ne idi mimpe bua kudia pa buloba.’ (Genese 2:9) Kadi kuvua mukenji umue. Yehowa wakambila Adama ne: ‘Udi mua kudia bimuma bia mitshi yonso ya mu budimi, bu muudi musue; kadi bimuma bia mutshi wa lungenyi lua kujingulula malu mimpe ne malu mabi kabidi nansha; bualu bua mu dituku diudi ubidia wewe neufue bulelela.’ (Genese 2:16, 17) Mukenji eu kauvua mukole to, bualu kuvua mitshi ya bungi ivua ne bimuma bivua Adama ne Eva mua kudia. Mukenji eu uvua ubapesha mushindu wa kuleja dianyisha diabu kudi Muntu uvua mubapeshe bintu bionso ne muoyo mupuangane kabidi. Kutumikila mukenji eu kuvua kabidi kuleja ne: bavua banemeka bukokeshi bua Tatuabu wa mu diulu ne bavua basue bua ikale ubalombola.
10 Diakabi, Adama ne Eva bakabenga kutumikila mukenji eu. Satana wakakula ne Eva ku diambuluisha dia nyoka umuebeja ne: ‘Nzambi wakamba ne: Kanudi bimuma bia mitshi yonso idi mu budimi, anyi?’ Ke Eva kumukudimuna ne: ‘Tudi mua kudia bimuma bia mitshi yonso idi mu budimi; kadi bimuma bia mutshi udi munkatshi mua budimi, Nzambi wakamba ne: Kanubidi, kanubilengi, bua kanufu.’—Genese 3:1-3.
11 Satana e kuandamuna ne: ‘Kanuena nufua bulelela; bualu bua Nzambi udi mumanye ne: Panuadia bimuma abi, mêsu enu neabululuke, nenuikale bu Nzambi, nenumanye malu mimpe ne malu mabi.’ (Genese 3:4, 5) Satana wakaleja Eva ne: kudia tshimuma tshivua Nzambi mukandike kuvua mua kumuambuluisha. Bilondeshile Satana, Eva uvua ne bua kudisunguila tshidi tshimpe ne tshidi tshibi: uvua mua kuenza malu bu muvuaye musue. Satana wakaleja kabidi muvua Yehowa mushime pa tshivua didia dia tshimuma atshi mua kulela. Eva wakitaba tshia Satana. Ke yeye kupola tshimuma e kudia. Kuluaye kupesha bayende, yeye pende kudiaye. Bavua bamanye bimpe ne: bavua benza amu tshivua Nzambi mubenge. Nunku pakadiabu tshimuma atshi, bakabenga ku bukole bua kutumikila mukenji mupepele wa Nzambi. Bakalengulula Tatuabu wa mu diulu ne bukokeshi buende. Kakuvua mushindu wa kubafuila luse bua dipanga kanemu kudi Mufuki wabu uvua mubanange to!
12 Tuangatabi tshilejilu: Neumvue bishi bikala muanebe ubenga kukunemeka anyi kayi mukunange? Bidi mua kukutapa ku muoyo bikole, ki mmuomu anyi? Elabi meji mpindieu muvuabi binyingalaje Yehowa pavua Adama ne Eva bamutombokele!
13 Kakuvua tshivua mua kuenza ne: Yehowa alekele Adama ne Eva ne muoyo to. Bakafua anu bu muvuaye mubambile. Adama ne Eva kabavuaku kabidi to. Kabakaya muaba mukuabu to. Tudi tuamba nanku bualu ke tshidi mêyi avua Yehowa muambile Adama kunyima kua mumane kudia tshimuma aleja. Wakamuambila ne: ‘Newandamuke kabidi buloba kuudi mufume. Bualu udi lupuishi, newandamuke kabidi lupuishi.’ (Genese 3:19, MMM) Nzambi wakenza Adama ne lupuishi lua buloba. (Genese 2:7) Kumpala kua Nzambi kumuenzaye, Adama kavuaku to. Ke bualu kayi, pavua Yehowa wamba ne: Adama uvua ne bua kuandamuka lupuishi, uvua usua kuamba ne: Adama uvua ne bua kujimina, kayi kabidi kuoku to. Adama uvua ulua anu bu lupuishi luvuabu bamuenze nalu, kayi kabidi ne muoyo to.
14 Adama ne Eva bavua mua kuikala ne muoyo too ne lelu’eu, kadi bakafua bualu bakabenga kutumikila Nzambi. Tutu tufua bualu Adama wakasambulujila ndelanganyi yende yonso bubi ne lufu. (Lomo 5:12) Bubi abu mbuenze anu bu disama dibi ditudi bapiane, kakuyi mushindu wa kudiepuka. Bubi mbulela lufu. Lufu mmulawu, mmuluishi, ki mmulunda wetu nansha. (1 Kolinto 15:26) Ke bualu kayi tudi ne dianyisha dia bungi kudi Yehowa bua mudiye mulongolole tshia-bupikudi bua kutupandisha kudi muena lukuna munene eu!
KUMANYA BULELELA PA LUFU KUDI KUTUAMBULUISHA
15 Malu adi Bible ulongesha bua bafue adi atukolesha ku muoyo. Anu bu mutudi bamone, bafue kabatu bakenga to. Katuena mua kubatshina to, bualu kabena mua kutuenza bualu nansha bumue. Katuena mua kubambuluisha; bobu pabu kabena mua kutuambuluisha to. Katuena mua kuyikila nabu; bobu pabu kabena mua kuyikila netu to. Pabi balongeshi ba bitendelelu bavule badi bashimangana ne: bobu badi mua kuambuluisha bafue; bantu batu bitaba bualu ebu batu babapesha mfranga. Kadi tuetu bamanye bulelela, kabena mua kutushima to.
16 Tshitendelelu tshienu tshitu tshitaba tshitu Bible ulongesha pa bafue anyi? Bitendelelu bivule kabitu bilonda Bible to. Bua tshinyi? Bualu Satana utu unyangakaja malongesha abi. Satana udi ukuata mudimu ne bitendelelu bia dishima bua kuleja bantu ne: padi mubidi ufua, badi baya muaba mukuabu. Ndimue dia ku mashimi adi Satana upambuisha nawu bantu. Mushindu kayi?
17 Anu bu mutukadi bamone, bimue bitendelelu bidi bilongesha ne: padi muntu mubi ufua, udi uya kukenga mu kapia bua kashidi. Dilongesha edi didi dipendesha Yehowa Nzambi, bualu udi Nzambi wa dinanga, kêna mua kukengesha bantu nunku to. (1 Yone 4:8) Tshilejilu, wewe mumone tatu wosha bianza bia muanende bualu kêna umutumikila neumvue munyi? Neunemeke tatu eu anyi? Neukebe bua kumumanya mene anyi? Nansha kakese! Newambe ne: udi ne tshikisu tshikole be! Pende Satana mmusue bua tuitabe ne: Yehowa utu wosha bantu mu mudilu bua bidimu ne bidimu!
18 Satana utu kabidi usaka bitendelelu bikuabu bua kulongesha ne: bafue batu balua bakishi, ne tudi ne bua kubanemeka; bakishi aba badi mua kulua balunda anyi baluishi betu. Bantu ba bungi batu bitaba dilongesha edi. Ke bualu kayi batu batshina ne banemeka anyi bakukuila bafue. Kadi Bible udi yeye ulongesha ne: bafue mbalale, ne tudi ne bua kutendelela anu Nzambi mulelela Yehowa, Mufuki ne Mufidi wa bionso.—Buakabuluibua 4:11.
19 Wewe mumanye bulelela pa tshilumbu tshia bafue, kuakuitaba malongesha a dishima aa to. Neumvue kabidi makuabu malongesha a mu Bible. Tshilejilu, wewe mumanye ne: bafue kabatu muaba kampanda, neumvue bimpe tshidi muoyo wa tshiendelele pa buloba bukudimuna mparadizu umvuija.
20 Kadi Yobo wakela lukonko elu: “Biafua muntu, neikale ne muoyo kabidi, anyi?” (Yobo 14:14) Muntu ukadi mufue udi mua kupetulula kabidi muoyo anyi? Malu adi Bible ulongesha pa bualu ebu adi atukolesha ku muoyo bikole anu bu mudi nshapita udi ulonda eu uleja.
TSHITU BIBLE ULONGESHA
- Bafue kabatu bamona, kabatu bumvua peshi bela meji to.—Muambi 9:5.
- Bafue batu bikisha; kabatu bakenga to.—Yone 11:11.
- Tutu tufua bualu tudi bapiane bubi kudi Adama.—Lomo 5:12.
* Udi mua kumanya malu makuabu pa “anyima” ne “nyuma” mu Tshisakidila.
Nkonko ya dilonga
1-3. Nnkonko kayi itu bantu badiela pa tshilumbu tshia lufu? Bitendelelu bia bungi bitu bilongesha tshinyi?
4. Bitendelelu bia bungi bitu ne lungenyi kayi lumue pa tshilumbu tshia lufu?
5, 6. Bible utu ulongesha ne: bafue badi penyi?
7. Yezu wakafuanyikija lufu ne tshinyi?
8. Bua tshinyi tudi tuamba ne: Nzambi kavua mulongolole bua bantu bikala bafua?
9. Mmukenji kayi wakelela Yehowa Adama? Bua tshinyi mukenji eu kauvua mukole?
10, 11. (a) Mmunyi muakafika bena dibaka ba kumpala ku dibenga kutumikila Nzambi? (b) Bua tshinyi dibenga kutumikila Nzambi dia Adama ne Eva divua bualu bubi menemene?
12. Ntshilejilu kayi tshidi tshituambuluisha bua kumanya muvua Yehowa mumvue pakabenga Adama ne Eva kumutumikila?
13. Yehowa wakambila Adama ne: uvua ne bua kuya penyi kunyima kua lufu luende? Mêyi aa adi umvuija tshinyi?
14. Tutu tufua bua tshinyi?
15. Bua tshinyi kumanya bulelela pa lufu kudi kutukolesha ku muoyo?
16. Udi munyangakaje malongesha a bitendelelu bivule nnganyi, ne mu mushindu kayi?
17. Bua tshinyi kulongesha ne: bantu batu bakenga mu kapia kashidi kudi kupendesha Yehowa?
18. Ditendelela bafue ndishindamene pa mafi kayi?
19. Kumanya bulelela pa lufu nekukuambuluishe bua kumvua dilongesha kayi dia mu Bible?
20. Netuandamune lukonko kayi mu nshapita udi ulonda eu?


text:
NSHAPITA WA DIKUMI NE MUISAMBOMBO
Ushale mulamate tshitendelelu tshilelela
Bible utu ulongesha tshinyi bua ditendelela ne bimfuanyi ne ditendelela bakishi?
Mmunyi mutu bena Kristo bamona mafesto a bitendelelu?
Mmunyi muudi mua kumvuija bakuabu malongesha a tshitendelelu tshienu ne bukalanga?
FUANYIKIJA ne: mbanyange muaba unudi basombele. Muntu kampanda mmuimanshe bintu bibi bidi binyange kapepa, ne mpindieu mioyo yenu idi mu njiwu. Newenze tshinyi? Kakuyi mpata, neumuke muaba au kuoku mushindu. Kadi nansha wewe mumane kunyema, newikale anu udiela lukonko elu: ‘Nkadi mupete disama anyi?’
2 Nsombelu wa muomumue udiku pa bidi bitangila bitendelelu bia dishima. Bible utu ulongesha ne: bitendelelu ebi mbinyanga kudi malongesha ne bilele bibi. (2 Kolinto 6:17) Ke bua tshinyi mbimpe upatuke mu “Babulona Munene,” nsangilu wa bitendelelu bionso bia dishima. (Buakabuluibua 18:2, 4) Ukadi mupatukamu anyi? Biwikala ukadi mupatukamu, udi wa kuela kalumbandi. Kadi kutapuluka ne ntendelelu wa dishima anyi kupatukamu ki nkukumbane to, bualu udi anu ne bua kudiebeja ne: ‘Ntshidiku ne malu kampanda a mu tshitendelelu tshia dishima anyi?’ Tangila bimue bilejilu.
BIMFUANYI NE DITENDELELA BAKISHI
3 Bamue bantu badi ne bimfuanyi anyi ne tushete tua bishadile bia bansantu mu nzubu yabu kukadi bidimu bia bungi. Udi pebe nabi anyi? Wewe nabi, udi mua kumvua bibi paudi usambila Nzambi kuyi nabi to. Udi nansha mua kuikala mubisue bikole. Kadi Nzambi ke udi uleja mutudi ne bua kumutendelela. Bible utu ulongesha ne: Nzambi katu musue tumutendelele ne bimfuanyi to. (Ekesode 20:4, 5; Musambu 115:4-8; Yeshaya 42:8; 1 Yone 5:21) Nunku udi mua kulamata ntendelelu mulelela paudi wimansha anyi wosha bintu bionso bidi mu diumvuangana ne bitendelelu bia dishima. Ubimone anu bu mutu Yehowa ubimona ne: ‘mbintu bibi.’—Dutelonome 27:15.
4 Mu bitendelelu bia bungi batu batendelela bakishi. Kumpala kua kulonga Bible, bamue bavua bamanye ne: bafue badi ne muoyo muaba kampanda ne kabidi badi mua kuambuluisha anyi kuenzela badi ne muoyo bibi. Pamuapa uvua wenza muebe muonso bua kubenga kufiikisha bafue munda. Kadi anu muuvua mulonge mu Nshapita 6, bafue kabena ne muoyo muaba nansha umue to. Nunku, kukeba kuyukila nabu kakuena ne mushinga to. Malu atu amueneka bu adi afumina kudi bafue adi mu bulelela afumina kudi bademon. Ke bualu kayi Yehowa wakakandika bena Isalele bua kuyukila ne bafue anyi bua kubuelakana mu malu a mîdima.—Dutelonome 18:10-12.
5 Biwikala uvua utendelela ne bimfuanyi anyi utendelela bakishi kumpala, udi ne bua kuenza tshinyi? Ubale ne welele meji pa mvese ya mu Bible idi ileja mutu Yehowa umona bintu ebi. Ikala usambila Yehowa dituku dionso bua dijinga diebe dia kushala mu tshitendelelu tshilelela ne umulombe bua akuambuluishe bua wikale wela meji anu bu yeye.—Yeshaya 55:9.
BENA KRISTO BA KUMPALA KABAVUA BENZA NOWELE TO
6 Mafesto a bitendelelu bia dishima adi mua kunyanga ntendelelu wa muntu. Tuangate tshilejilu tshia Nowele. Batu bamba ne: Nowele ndifesto dia diledibua dia Yezu Kristo, ne bitendelelu bitu bidiamba mudibi bia bena Kristo pa kuamba bionso bitu bienza difesto edi. Pabi, kakuena tshidi tshileja ne: bayidi ba Yezu ba kumpala bavua benza difesto edi to. Mukanda kampanda udi wamba ne: “Munkatshi mua bidimu nkama ibidi biakalonda diledibua dia Kristo, kakuvua muntu uvua mumanye dituku divuaye muledibue ne anu bantu bakese ke bavua bakeba “kudimanya mene.”—Sacred Origins of Profound Things.
7 Nansha bu bayidi ba Yezu bamanye dituku divuabu bamulele, kabavua mua kudisekelela to. Bua tshinyi? Bualu bilondeshile mukanda mukuabu, bena Kristo ba kumpala “bavua bamona kusekelela dituku dia diledibua dia muntu bu tshilele tshia bampangano.” (The World Book Encyclopedia) Bible udi utela anu mafesto a dituku dia diledibua a bamfumu babidi bavua kabayi batendelela Yehowa. (Genese 40:20; Mâko 6:21) Bampangano bavua kabidi basekelela matuku a diledibua dia nzambi yabu. Tshilejilu, bena Lomo bavua basekelela diledibua dia nzambi-mukaji Diana mu dituku dia 24 ngondo muitanu, ne mu dia 25 bavua basekelela diledibua dia nzambi-dîba Apollo. Nunku, bampangano ke bavua basekelela matuku a diledibua, ki mbena Kristo to.
8 Kudi bualu bukuabu buvua bena Kristo ba kumpala kabayi basekelela diledibua dia Yezu. Bayidi bende bavua mua kuikala bamanye ne: disekelela matuku a diledibua divua dipetangana ne bitabataba. Tshilejilu, bena Greke ne bena Lomo ba bungi ba kale bavua bitaba ne: kutu nyuma kampanda utuku dîba didibu balela muntu yonso ne utu ulama muntu eu mu matuku ende onso a muoyo. Munga mukanda udi wamba ne: “Nyuma eu uvua mu diumvuangana kampanda ne nzambi uvua muledibue mu dituku dia muomumue ne muntu au.” (The Lore of Birthdays) Kakuyi mpata, Yehowa kavua mua kuanyisha tshilele tshivua tshisuikakaja Yezu ne bitabataba to. (Yeshaya 65:11, 12) Kadi mmunyi muakafika bantu ba bungi ku dienza Nowele?
NTUADIJILU WA NOWELE
9 Bantu bakatuadija kusekelela Nowele mu dituku dia 25 ngondo wa dikumi ne muibidi anu bidimu nkama ya bungi kunyima kua lufu lua Yezu. Kadi adi kadivua dituku divuabu balele Yezu to, bualu bidi bimueneka ne: wakaledibua mu ngondo wa dikumi.* Kadi bua tshinyi bakasungula dituku dia 25 ngondo wa dikumi ne muibidi? Pamuapa bamue bantu bakalua kudiamba pashishe muvuabu bena Kristo “bakajinga ne: dituku edi dipetangane ne dituku dia difesto dia bena Lomo” dia diledibua dia dîba. (The New Encyclopædia Britannica) Mu muvu wa hiver (tshikondo tshia mashika makole), pavua dîba kadiyi dituma luya lukumbane, bampangano bavua benza imue mikiya bua kutuadijadi kutuma luya ne bukenke. Bavua bela meji ne: dîba divua dituadija kualukila ku luendu lule mu dia 25 ngondo wa dikumi ne muibidi. Bua kusaka bampangano ku dikudimuna mitshima, bamfumu ba bitendelelu bakangata difesto edi ne kutetabu kudivuija bu dia “bena Kristo.”#
10 Bantu bakavua bamanye mudi Nowele mufumine kudi bampangano kukadi bidimu bia bungi. Tshilejilu, bakakandika disekelela Nowele mu ditunga dia Angleterre ne bimue bitupa bia mu États-Unis mu bidimu bia 1600 bualu kadivua mu Bible to. Muntu yonso uvua upumbisha ku mudimu dituku dia Nowele uvua upeta dinyoka kampanda. Kadi matuku makese pashishe, bilele bia kale biakapingana ne bikuabu biakaledibua. Nowele wakalua kabidi disanka dinene ne utshidi anu nunku mu matunga a bungi. Kadi bu mudi Nowele mufumine mu bitendelelu bia dishima, aba badi basue kusankisha Nzambi kabatu benza difesto edi anyi makuabu adi afumina kudi bampangano to.%
NTUADIJILU UDI NE BUALU ANYI?
11 Bamue bantu batu bitaba ne: mafesto bu mudi Nowele nga bampangano, kadi batu bela meji ne: ki mbibi bua kuasekelela to. Bulelela, bantu ba bungi kabatu bela meji ku ntendelelu wa dishima patubu benza mafesto to. Mafesto aa atu kabidi apesha bena mu mêku mushindu wa kukolesha dinanga diabu. Ke muutu umona pebe anyi? Bikalabi nanku, dinanga dia bena mu dîku dienu ke didi dienza ne: bikukolele bua kulamata tshitendelelu tshilelela, ki ndinanga dia tshitendelelu tshia dishima to. Tshidibi, umanye ne: Yehowa ke wakenza dîku ne mmusue bua wikale umvuangana ne balela bebe. (Efeso 3:14, 15) Kadi udi mua kukolesha malanda aa mu mushindu udi Nzambi wanyisha. Mupostolo Paulo wakafunda bua bualu budi ne bua kuikala bua mushinga nunku: “Nusunguluje tshidi tshilengelela Mfumu.”—Efeso 5:10, MMM.
12 Pamuapa udi umona ne: ntuadijilu wa mafesto kêna upetangana ne mushindu udibu baenza lelu to. Kadi ntuadijilu udi ne bualu anyi? Eyowa! Angata tshilejilu: Fuanyikija ne: udi umona mbombo mu butshiafu. Neumuangule bua kuela mukana anyi? Tòo, bualu udi ne manyanu. Anu bu mbombo eu, mafesto adi mua kumueneka mimpe, kadi mmangatshila miaba ya bukoya. Bua wewe kushala mulamate tshitendelelu tshilelela, udi ne bua kumona malu anu bu muprofete Yeshaya, wakambila batendeledi balelela ne: ‘Kanulengi tshintu tshidi tshibipa!’—Yeshaya 52:11.
TUIKALE NE BUSUNGULUJI KUMPALA KUA BANTU
13 Udi mua kupeta bilumbu paudi wangata dipangadika dia kubenga kuenza mafesto aa. Tshilejilu, bena mudimu nebe badi mua kudiebeja tshiudi kuyi ubuelela mu mafesto adibu benza. Bobu bakupeshe tshintu bua Nowele, newenze tshinyi? Mbibi bua kutshiangata anyi? Kadi newenze tshinyi bikala bayebe anyi mukajebe kayi muena kuitabuja nebe? Newenze tshinyi bua bana bebe kabamonyi ne: badi bapangila tshintu tshia mushinga bualu kabena benza mafesto aa?
14 Mbimpe kuikala ne busunguluji bua kumanya tshia kuenza mu nsombelu yonso eyi. Muntu yeye mukujingile difesto dilenga mu lupitapita, udi mua kumuela tuasakidila tshianana. Kadi ela meji ne: mmuntu unudi bibidilangane nende anyi mmuena mudimu nebe. Apu udi mua kusakidila mêyi makuabu. Tshidibi, wikale ne bukalanga. Bible udi utubela ne: ‘Mêyi enu ikale ne ngasa misangu yonso, matue bu luepu, bua nuenu numanye mua kuandamuna muntu ne muntu dîyi.’ (Kolosai 4:6) Wikale amu ne kanemu kudi bakuabu. Wikale ne bukalanga paudi umvuija muntu tshiudi kuyi wenzela mafesto aa. Umumvuije bimpe ne: kutu ubenga dipeshangana bintu anyi mafesto to, kadi utu musue kuenza malu aa matuku makuabu.
15 Newenze tshinyi bikala muntu ukupesha tshintu? Nebilondeshile nsombelu. Muntu eu udi mua kuamba ne: “Ndi mumanye ne: kutu usekelela difesto edi to. Kadi, ndi musue kukupesha tshintu etshi.” Udi mua kudiambila ne: kuitaba tshintu etshi kakuena muomumue ne kuenza difesto nansha. Kadi bikala muntu eu kayi mumanye malongesha a tshitendelelu tshienu, udi mua kumuambila ne: kutu wenza difesto adi to. Bidi mua kuleja tshiudi witabila tshintu atshi kadi kuyi upeshangana pebe bintu dituku adi to. Tshidibi, ki mbimpe kuitaba tshintu tshidibu bakupesha ne lungenyi lua kuleja ne: kuena ulonda malongesha enu anyi udi mua kushipa mikenji yenu anu bua kupeta tshintu kampanda.
NEWENZE TSHINYI KUMPALA KUA BALELA BEBE?
16 Newenze tshinyi bikala bena mu dîku dienu kabayi mu tshitendelelu tshimue nebe? Ikala kabidi ne bukalanga. Kuikadi ukokangana nabu bua tshilele anyi difesto dionso didibu benza to. Kadi unemeke mmuenenu wabu, anu muudi musue bua banemeke webe. (Matayo 7:12) Kuenji tshintu tshidi mua kukubuejakaja mu difesto adi to. Ikala ne nkatshinkatshi padiku malu adi kaayi umvuangana menemene ne difesto edi to. Wikale wenza muebe muonso bua kushala amu ne kondo ka muoyo kimpe.—1 Timote 1:18, 19.
17 Newenze tshinyi bua bana bebe kabamonyi ne: batu bapangila bintu bia mushinga padibu kabayi benza mafesto adi Bible kayi wanyisha? Bidi bilondeshila malu anutu nuenza munkatshi mua tshidimu. Bamue baledi batu balongolola bikondo bia kupesha bana babu bintu. Kadi bintu bitambe bulenga biudi mua kupesha bana bebe ndîba diebe ne dinanga diebe.
USHALE MULAMATE TSHITENDELELU TSHILELELA
18 Udi ne bua kulekela tshitendelelu tshia dishima ne kubuela mu tshilelela bua kusankisha Nzambi. Kulamata tshitendelelu tshilelela kudi kulomba tshinyi? Bible udi wamba ne: ‘Tudielelangane meji muntu ne muntu bua kuenzejangana ku dinanga ne ku dienza dia bienzedi bimpe, katuyi tulekela bietu didisangisha dietu pamue, bu mudi tshilele tshia bakuabu, kadi tukoleshangana mitshima, tutamba kuenza nunku bualu bua nudi numona dituku dia Mukalenge disemena pabuipi.’ (Ebelu 10:24, 25) Bisangilu bia bena Kristo mmushindu mulenga wa kutendelela Nzambi bu mudiye musue. (Musambu 22:22; 122:1) Mu bisangilu ebi mudi ‘disambangana’ pankatshi pa bena Kristo balelela.—Lomo 1:12.
19 Mushindu mukuabu uudi mua kushala mulamate tshitendelelu tshilelela nkuambila bakuabu malu a mu Bible audi ulonga ne Bantemu ba Yehowa. Bualu bantu ba bungi badi “batua mikemu ne badila” bua malu mabi atu enzeka pa buloba lelu’eu. (Yehezekele 9:4, MMM) Udi mua kuikala mumanye bamue bantu badi batua mikemu ne badila nunku. Bua tshinyi kuenaku mua kubaleja ditekemena didi Bible ufila bua matuku atshilualua? Paudi udisangisha ne Bena Kristo balelela ne wambila bakuabu malu malenga audi mulonge mu Bible, neumone ne: dinanga dia malu a mu bitendelelu bia dishima diutshidi nadi nedijike ku kakese ku kakese. Wikale mushindike ne: wewe mushala mulamate tshitendelelu tshilelela newikale ne masanka a bungi.—Malaki 3:10.
TSHITU BIBLE ULONGESHA
- Mu tshitendelelu tshilelela kamutu ditendelela ne bimfuanyi anyi ditendelela bakishi to.—Ekesode 20:4, 5; Dutelonome 18:10-12.
- Ki mbimpe kubuela mu mafesto adi mafumine kudi bampangano to.—Efeso 5:10.
- Bena Kristo balelela batu ne bukalanga patubu bumvuija bakuabu malongesha abu.—Kolosai 4:6.
* Bala Tshisakidila.
# Difesto dia Satirnale divua padi dienzeje bua basungule dituku dia 25 ngondo wa dikumi ne muibidi. Bavua benza difesto edi bua kusekelela nzambi wa madimi wa bena Lomo mu dia 17 too ne mu dia 24 ngondo wa dikumi ne muibidi. Mu difesto edi bavua badia, banua, basanka ne bapeshangana bintu.
% Bua kumanya mudi bena Kristo bamona mafesto makuabu, ubale Tshisakidila.
Nkonko ya dilonga
1, 2. Ndukonko kayi luudi ne bua kudiela wewe mumane kupatuka mu tshitendelelu tshia dishima? Udi wela meji ne: kudiela lukonko elu kudi ne mushinga bua tshinyi?
3. (a) Bible utu wamba tshinyi bua ditendelela ne bimfuanyi? Bua tshinyi bidi mua kukolela bakuabu bua kuitaba mmuenenu wa Yehowa? (b) Udi ne bua kuenza tshinyi ne bintu bionso bidi mu diumvuangana ne bitendelelu bia dishima?
4. (a) Mmunyi mutudi bamanye ne: ditendelela bakishi ndibi? (b) Bua tshinyi Yehowa wakakandika bena Isalele bua kubuelakana mu malu a mîdima?
5. Udi ne bua kuenza tshinyi biwikala uvua utendelela ne bimfuanyi anyi utendelela bakishi kumpala?
6, 7. (a) Batu bamba ne: Nowele ndifesto dia tshinyi? Bayidi ba kumpala ba Yezu bavua badienza anyi? (b) Mu tshikondo tshia bayidi ba Yezu ba kumpala, mbanganyi bavua benza mafesto a matuku a diledibua?
8. Umvuija dipetangana didi pankatshi pa disekelela matuku a diledibua ne bitabataba.
9. Mmunyi muakafikabu ku diangata dituku dia 25 ngondo wa dikumi ne muibidi bu dituku dia diledibua dia Yezu?
10. Bua tshinyi bantu bakuabu kabavua benza Nowele ku kale?
11. Bua tshinyi bantu bakuabu batu benza mafesto? Kadi ntshinyi tshidi ne mushinga mukole?
12. Leja bua tshinyi tudi ne bua kulekela bilele ne mafesto adi afumina miaba mibi.
13. Udi mua kupeta ntatu kayi paudi kuyi ubuela mu mafesto kampanda?
14, 15. Udi mua kuenza tshinyi bikala muntu ukujingila difesto dilenga anyi ukupesha tshintu dituku adi?
16. Mmunyi muudi mua kuikala ne bukalanga mu tshilumbu tshia mafesto?
17. Mmunyi muudi mua kuambuluisha bana bebe bua kabamonyi ne: batu bapangila bintu bia mushinga padibu kabayi benza mafesto kampanda?
18. Mmunyi mudi dibuela mu bisangilu bia bena Kristo mua kukuambuluisha bua kulamata tshitendelelu tshilelela?
19. Bua tshinyi mbimpe kuambila bakuabu malu audi mulonge mu Bible?


text:
NSHAPITA MUITANU
Tshia-bupikudi ndipa ditambe bunene dia Nzambi
Tshia-bupikudi ntshinyi?
Bakatshifuta mushindu kayi?
Tshidi mua kukuenzela tshinyi?
Mmunyi muudi mua kuleja dianyisha bua tshia-bupikudi?
NDIPA kayi ditambe bunene diutu mupete? Bua dipa kuikala dinene, kadiena amu ne bua kuikala tshintu tshia makuta a bungi to. Kadi dipa dinene ng’edi didi dikusankisha anyi dikumbaja dijinga diebe kampanda dinene.
2 Ku bintu bionso biudi musue kupeta, kudi tshintu tshimue tshidi tshipite bulenga. Ntshintu tshidi Nzambi mupeshe bantu. Yehowa mmutupeshe bintu bia bungi, kadi tshintu tshidi tshipite bionso, mmulambu wa tshia-bupikudi wa Muanende Yezu Kristo. (Matayo 20:28) Nshapita eu neatuleje mudi tshia-bupikudi tshipite bintu bikuabu bionso ku mushinga, bualu tshidi mua kukupesha masanka kaayi kuamba ne kukumbaja majinga ebe manene. Bushuwa, tshia-bupikudi ke mushindu mutambe bunene udi Yehowa uleja mudiye mukunange.
TSHIA-BUPIKUDI NTSHINYI?
3 Mu mêyi makese, tshia-bupikudi mmushindu udi Yehowa upikula nawu bantu ku bubi ne lufu. (Efeso 1:7) Bua tuetu kumvua dilongesha dia mu Bible edi, bidi bikengela kuvuluka tshivua tshienzeke mu budimi bua Edene. Wewe mumanye tshivua Adama mujimije pakadiaye tshimuma tshivua Nzambi mukandike, neumvue bimpe bua tshinyi tshia-bupikudi tshidi ne mushinga mukole kutudi.
4 Yehowa wakafuka Adama ne tshintu tshia mushinga mukole menemene, tshintu atshi tshivua muoyo mupuangane. Mbuena kuamba ne: Adama uvua ne mubidi ne lungenyi kabiyi kalema, kavua mua kusama, kukulakaja anyi kufua to. Uvua kabidi ne malanda mashême ne Yehowa. Bible udi wamba ne: Adama uvua “muana wa Nzambi.” (Luka 3:38) Nunku uvua ne malanda makole ne Yehowa Nzambi anu bu mutu muana ne tatuende. Yehowa uvua uyukila nende, umupesha midimu mimpe ya kuenza ne umuambila tshivuaye ne bua kuenza.—Genese 1:28-30; 2:16, 17.
5 Nzambi uvua mufuke Adama mu ‘tshimfuanyi tshiende.’ (Genese 1:27) Kabiena biumvuija ne: Adama uvua mufuanangane ne Nzambi ku mubidi to. Anu bu mutuvua balonge mu Nshapita wa 1, Yehowa katu umueneka to, udi nyuma. (Yone 4:24) Katu ne mubidi wa mashi ne mâyi to. Adama uvua mufukibue mu tshimfuanyi tshia Nzambi mu ngumvuilu wa ne: uvua ne ngikadilu ya Nzambi bu mudi: dinanga, meji, buakane ne bukole. Adama uvua kabidi bu Tatuende Yehowa bualu uvua ne bukokeshi bua kudisunguila malu: ntshintu tshia mushinga mukole be! Nunku Adama kavua bu tshiamu tshidi mua kuenza malu anu mudibu batshilongolole bua kuenza to. Kadi yeye uvua mua kudiangatshila mapangadika, kudisunguila tshivua tshimpe ne tshibi. Bu yeye musungule bua kutumikila Nzambi uvua mua kusomba kashidi mu Mparadizu pa buloba.
6 Nunku, pakabenga Adama kutumikila Nzambi ne bobu kumufundila tshibawu tshia lufu, uvua mujimije tshintu tshia mushinga mukole be! Wakajimija muoyo mupuangane ne masanka a bungi. (Genese 3:17-19) Diakabi, Adama wakajimijila too ne bana bende muoyo mulenga eu. Bible udi wamba ne: ‘Bu muakalua bubi pa buloba bualu bua muntu umue, ne bu muakalua lufu bua bubi abu, nunku lufu luakafika kudi bantu bonso, bua bonso bakenza malu mabi.’ (Lomo 5:12) Eyowa, tuetu bonso tudi bapiane bubi kudi Adama. Ke bualu kayi Bible udi wamba ne: ‘wakadipana,’ kupana kabidi ne bana bende ku bupika bua bubi ne lufu. (Lomo 7:14) Kakuvua tshia kuenza tshikuabu bua Adama ne Eva to, bualu bakabenga kutumikila Nzambi ku bukole. Kadi netuambe tshinyi bua bana babu bonso?
7 Diakalenga, Yehowa wakalua kuambuluisha bantu ne tshia-bupikudi. Tshia-bupikudi tshitu tshinyi? Tshitu tshiumvuija bintu bibidi. Tshia kumpala, tshia-bupikudi mmushinga utubu bafuta bua kulekesha muntu anyi kupikula tshintu, bu mudi mushinga utubu bafuta bua kulekesha muntu uvuabu bakuate mu mvita. Tshibidi, tshia-bupikudi mmushinga utu mukumbanangane ne wa tshintu kampanda, bu mudi mushinga utubu bafuta bua muntu uvuabu bakebele njiwu anyi bintu bivuabu banyange. Tshilejilu, padi muntu ukebesha njiwu, utu ufuta makuta bua bintu bionso bidi binyanguke anyi ufuta bintu bikuabu bia muomumue.
8 Mmunyi muvuabu mua kufuta bintu bionso bia mushinga mukole bivua Adama mutunyangile tuetu bonso ne kutupatula mu bupika bua bubi ne lufu? Tumonayi mpindieu tshivua Yehowa mufute ne tshiditshi mua kutuenzela.
MUSHINDU WAKAFUTA YEHOWA TSHIA-BUPIKUDI
9 Bu muvua muoyo mupuangane wa bantu mujimine, muoyo wa bantu bapange bupuangane kauvua mua kuupikula to. (Musambu 49:7, 8) Bivua bikengela tshia-bupikudi tshiakanangane ne mushinga wa muoyo uvua mujimine. Bualu ebu budi bumvuangana ne mukenji wa buakane udi mu Dîyi dia Nzambi. Mukenji eu udi wamba ne: “muoyo ku muoyo.” (Dutelonome 19:21) Kadi ntshinyi tshivua mua kukumbanangana ne mushinga wa muoyo mupuangane uvua Adama mujimije? Mukuabu muoyo wa muntu mupuangane ke tshia-bupikudi tshivua tshiakanangane.—1 Timote 2:6.
10 Yehowa wakafuta tshia-bupikudi mushindu kayi? Wakatuma umue wa ku bana bende bapuangane ba mu diulu pa buloba. Kadi kakatuma muana yonso tshianana to. Wakatuma muana uvuaye munange bikole, Muanende umuepele mulela. (1 Yone 4:9, 10) Muana eu wakitaba bua kumuka mu diulu. (Filipoi 2:7) Anu bu mutukadi bamone, Yehowa wakenza tshishima, wakela muoyo wa Muana eu mu difu dia Mariya. Yezu wakaledibua mupuangane ku diambuluisha dia nyuma wa Nzambi, kavua ku bupika bua bubi nansha.—Luka 1:35.
11 Kadi mmunyi mudi muntu umue mua kuikala tshia-bupikudi bua bantu ba bungi? Amba tung, mmunyi muakafika bantu ba bungi ku dikala benji ba malu mabi? Wavuluka ne: Adama wakajimija muoyo mupuangane pakenzaye bubi. Nunku, kavua mua kusambulujila bana bende muoyo mupuangane to; wakabasambulujila anu bubi ne lufu. Yezu uvua ne muoyo mupuangane, kavua muenze bubi nansha bumue to. Bible udi umubikila ne: ‘Adama wa ku nshikidilu.’ (1 Kolinto 15:45) Mbienze anu bu ne: Yezu wakangata muaba wa Adama bua kutupandisha. Pakafila Yezu muoyo wende mupuangane pa kutumikila Nzambi mu malu onso, wakafuta tshivua Adama mujimije. Ke muakapeteshaye bana ba Adama ditekemena nunku.—Lomo 5:19; 1 Kolinto 15:21, 22.
12 Bible udi uleja muvua Yezu mukenge kumpala kua kufuaye. Bakamuela mfimbu mibi, kumupopela ku mutshi ne kupungaye ne lufu pa mutshi wa makenga. (Yone 19:1, 16-18, 30; Tshisakidila) Bua tshinyi Yezu uvua ne bua kukenga bikole nunku? Netumone mu mukanda eu muvua Satana muambe ne: kakuena muntu udi mua kushala mulamate Yehowa padiye mu makenga to. Pakashala Yezu ne lulamatu nansha mu makenga, wakapesha Satana diandamuna dimpe ditambe. Yezu wakaleja ne: muntu mupuangane muikale ne bukokeshi bua kudisunguila malu, udi mua kushala ne lulamatu lukole kudi Nzambi nansha Diabolo umuenza tshinyi. Yehowa wakasanka bikole bua lulamatu lua Muanende munanga eu!—Nsumuinu 27:11.
13 Bakafuta tshia-bupikudi mushindu kayi? Mu dituku dia 14 dia ngondo wa bena Yuda wa Nisana mu tshidimu tshia 33 bikondo bietu ebi, Nzambi wakalekela bashipa Muanende mupuangane uvua kayi ne bubi. Ke muakalambula Yezu muoyo wende mupuangane ‘musangu umue bua kashidi.’ (Ebelu 10:10) Yehowa wakajula Yezu ku lufu ne mubidi wa nyuma kunyima kua matuku asatu. Yezu wakaya mu diulu bua kulambula mushinga wa muoyo wende mupuangane uvuaye mufile bu tshia-bupikudi bua kupikula bana ba Adama. (Ebelu 9:24) Yehowa wakitaba mushinga wa mulambu wa Yezu bu tshia-bupikudi tshivua tshikengedibua bua kupikula bantu ku bubi ne lufu.—Lomo 3:23, 24.
TSHIDI TSHIA-BUPIKUDI MUA KUKUENZELA
14 Nansha mutudi bena mibi, tudi mua kupeta masanka mapite bungi ku diambuluisha dia tshia-bupikudi. Tumonayi mpindieu amue a ku masanka atudi mua kupeta lelu ne matuku adi kumpala bua dipa ditambe bunene dia Nzambi edi.
15Dibuikidila dia mibi. Bitu bitukolela bua kuenza malu mimpe bualu tudi bapange bupuangane. Tuetu bonso tutu tuenza bibi mu mêyi ne mu bienzedi. Kadi badi mua ‘kutujimijila mibi yetu’ ku diambuluisha dia mulambu wa tshia-bupikudi wa Yezu. (Kolosai 1:13, 14) Kadi bua bobu kutubuikidila mibi yetu, tudi ne bua kunyingalala ne muoyo umue. Tudi kabidi ne bua kulomba Yehowa bua atufuile luse ku diambuluisha dia mulambu wa Muanende.—1 Yone 1:8, 9.
16Kondo ka muoyo kimpe ku mêsu kua Nzambi. Kondo ka muoyo kadi kalumbuluisha muntu kadi mua kumufikisha ku dipanga ditekemena anyi ku didimona kayi ne mushinga. Kadi ku diambuluisha dia tshia-bupikudi, Yehowa udi utupesha ne dinanga dionso mushindu wa kumutendelela ne kondo ka muoyo kimpe nansha mutudi bapange bupuangane. (Ebelu 9:13, 14) Bualu ebu budi butupesha dikima dia kuakula ne Yehowa, dia kusambila katuyi tutshina. (Ebelu 4:14-16) Kondo ka muoyo kimpe kadi kutupetesha ditalala, diditua mushinga ne disanka.
17Ditekemena dia muoyo wa tshiendelele pa buloba bukudimuna mparadizu. Lomo 6:23 udi wamba ne: “Difutu dia bubi ndufu.” Mvese eu udi wamba kabidi ne: ‘Kadi dipa dia luse dia Nzambi mmuoyo wa tshiendelele mu Yezu Kristo Mukalenge wetu.’ Tukavua bakule bua masanka ikala mu Mparadizu mu Nshapita 3. (Buakabuluibua 21:3, 4) Masanka onso aa ne muoyo wa kashidi nebilue anu bualu Yezu wakatufuila. Tudi ne bua kuikala ne dianyisha bua tshia-bupikudi bua tuetu kupeta malu malenga aa.
MMUSHINDU KAYI UUDI MUA KULEJA DIANYISHA?
18 Bua tshinyi tudi ne bua kuikala ne dianyisha dia bungi kudi Yehowa bua tshia-bupikudi? Tshilejilu, padi muntu ujimija dîba, bukole ne makuta ende bua kutupesha tshintu, tshintu etshi tshidi tshilua ne mushinga wa bungi kutudi. Bitu bitulenga kabidi ku muoyo bikole patudi tumona ne: muntu eu mmutupeshe tshintu etshi bualu mmutunange. Bia muomumue, tshia-bupikudi ntshintu tshidi ne mushinga kupita bintu bionso, bualu Nzambi wakadikengesha bikole bua kutupeshatshi. Yone 3:16 udi wamba ne: ‘Nzambi wakatamba kusua ba pa buloba, yeye wakabapa Muanende umuepele mulela.’ Tshia-bupikudi mmushindu mutambe yonso utudi tumona mudi Nzambi mutunange. Tshidi kabidi tshituleja mudi Yezu mutunange, bualu wakitaba bua kutufuila. (Yone 15:13) Nunku, tshia-bupikudi tshidi tshituleja ne: Yehowa ne Muanende mbanange muntu yonso.—Galatia 2:20.
19 Kadi mmunyi muudi mua kuleja ne: udi ne dianyisha bua tshia-bupikudi? Tshia kumpala, uditatshishe bua kumanya Yehowa bimpe, bua mudiye mutupeshe tshia-bupikudi. (Yone 17:3) Wewe ulonga Bible ku diambuluisha dia mukanda eu, neumanye Yehowa bimpe. Paudi umumanya bimpe, udi ulua kumunanga bikole. Dinanga edi nedikusake bua kuenza malu adi amusankisha.—1 Yone 5:3.
20Leja ne: udi witabuja mulambu wa tshia-bupikudi wa Yezu. Yezu nkayende wakamba ne: ‘Udi witabuja Muana udi ne muoyo wa tshiendelele.’ (Yone 3:36) Kadi mmunyi mutudi mua kuleja ne: tudi tuitabuja Yezu? Ditabuja dia nunku kabatu badileja anu ku mêyi to, bualu Yakobo 2:26 udi wamba ne: ‘Ditabuja didi kadiyi ne bienzedi didi difue.’ (MMM) Nunku, ditabuja dilelela ditu dimuenekela ku “bienzedi.” Umue mushindu utudi mua kuleja mutudi tuitabuja Yezu nkuenza muetu muonso bua kumuidikija ku malu atudi tuamba ne atudi tuenza.—Yone 13:15.
21Ubuele mu tshibilu tshia Didia dia Mukalenge tshitu tshienzeka musangu umue ku tshidimu. Butuku bua dituku dia 14 dia ngondo wa Nisana mu tshidimu tshia 33 bikondo bietu ebi, Yezu wakabanjija tshibilu tshinene tshidi Bible ubikila ne: ‘Didia dia Mukalenge.’ (1 Kolinto 11:20; Matayo 26:26-28) Batu babikila kabidi tshibilu etshi ne: Tshivulukilu tshia lufu lua Kristo. Yezu wakenza tshibilu etshi bua kuvuluija bapostolo bende ne bantu bonso bavua mua kulua bayidi bende ne: pakafuaye (muikale muntu mupuangane), wakafila muoyo wende bu tshia-bupikudi. Yezu wakamba ne: tungunukayi ne ‘kuenza nunku bua kumvuluka.’ (Luka 22:19) Patudi tubuela mu Tshivulukilu, tudi tuleja dianyisha dietu bua tshia-bupikudi ne tudi tuvuluka mudi Yehowa ne Yezu batunange bikole.*
22 Kakuyi mpata, tshia-bupikudi ntshintu tshia mushinga mukole menemene tshidi Yehowa mutupeshe. (2 Kolinto 9:14, 15) Tshia-bupikudi etshi tshidi kabidi mua kuambuluisha too ne bafue. Nshapita 6 ne wa 7 neyumvuije bualu ebu.
TSHITU BIBLE ULONGESHA
- Yehowa udi upikula bantu ku bubi ne lufu ku diambuluisha dia tshia-bupikudi.—Efeso 1:7.
- Yehowa wakafila tshia-bupikudi pakatumaye Muanende umuepele mulela pa buloba bua kutufuilaye.—1 Yone 4:9, 10.
- Tshia-bupikudi tshidi tshituambuluisha bua Nzambi kutubuikidilaye mibi, tuetu kupeta kondo ka muoyo kimpe ne ditekemena dia kupeta muoyo wa tshiendelele.—1 Yone 1:8, 9.
- Tudi tuleja mutudi tuanyisha tshia-bupikudi patudi tukeba kumanya Yehowa bimpe, patudi tuitabuja mulambu wa Yezu wa tshia-bupikudi ne patudi tubuela mu Didia dia Mukalenge.—Yone 3:16.
* Udi mua kumanya malu makuabu pa Didia dia Mukalenge mu Tshisakidila.
Nkonko ya dilonga
1, 2. (a) Ndîba kayi didi tshintu mua kuikala ne mushinga kuudi? (b) Bua tshinyi tudi mua kuamba ne: tshia-bupikudi ke tshintu tshia mushinga mukole tshiudi mupete?
3. Tshia-bupikudi ntshinyi? Bua kumanya bimpe mushinga watshi, tudi ne bua kuanji kumanya tshinyi?
4. Adama uvua munyi pavuaye ne muoyo mupuangane?
5. Padi Bible wamba ne: bakafuka Adama mu ‘tshimfuanyi tshia Nzambi’ bidi biumvuija tshinyi?
6. Adama wakajimija tshinyi pakabengaye kutumikila Nzambi? Bana bende bakapeta tshinyi?
7, 8. Tshia-bupikudi tshitu tshiumvuija bintu kayi bibidi?
9. Bivua bikengela tshia-bupikudi tshia mushindu kayi?
10. Mmunyi muakafuta Yehowa tshia-bupikudi?
11. Mmunyi muvua muntu umue mua kulua tshia-bupikudi bua bantu ba bungi?
12. Makenga a Yezu akaleja tshinyi?
13. Mmunyi muakafutabu tshia-bupikudi?
14, 15. Tudi ne bua kuenza tshinyi bua bobu ‘kutujimijila mibi yetu’?
16. Ntshinyi tshidi tshituambuluisha bua kutendelela Nzambi ne kondo ka muoyo kimpe? Kondo ka muoyo kimpe kadi mua kutupetesha tshinyi?
17. Mmasanka kayi atudi mua kupeta bualu Yezu wakatufuila?
18. Bua tshinyi tudi ne bua kuikala ne dianyisha bua tshia-bupikudi?
19, 20. Mmishindu kayi iudi mua kuleja ne: udi ne dianyisha bua tshia-bupikudi?
21, 22. (a) Bua tshinyi tudi ne bua kubuela mu Didia dia Mukalenge? (b) Ntshinyi tshiumvuijabu mu Nshapita 6 ne wa 7?